Liverpool strelil šesť gólov, Manchester United vyhral aj vďaka Pogbovmu gólu

Tottenham je jediným mužstvom Premier League, ktoré ešte neprehralo.

LONDÝN. Arsenal Londýn v mestskom derby remizoval s Tottenhamom Hotspur 1:1 v nedeľňajšom stretnutí jedenásteho kola najvyššej anglickej futbalovej súťaže. Domácich poslal do vedenia vlastným gólom hosťujúci Kevin Wimmer. Hráči Tottenhamu však napokon vybojovali aspoň bod - po zmene strán vyrovnal v 51. minúte z pokutového kopu Harry Kane. Anglický reprezentant sa vrátil do zostavy Hotspur po siedmich týždňoch, keď laboroval so zraneným členkom. Tottenham je jediným tímom, ktorý v tejto sezóne v Premier League ešte neprehral. Na čelo tabuľky najvyššej anglickej súťažsa v nedeľu prepracovali futbalisti FC Liverpool. Podarilo sa im to zásluhou suverénneho domáceho triumfu 6:1 nad Watfordom. Spomedzi zverencov Nemca Jürgena Kloppa sa dvakrát presadil Sadio Mane, jeden gól pridali Philippe Coutinho, Emre Can, Roberto Firmino i striedajúci Georginio Wijnaldum. FC Liverpool vedie o bod pred FC Chelsea. V nedeľu triumfoval aj Manchester United, ktorý zdolal Swansea 3:1. O góly favorita sa postarali najväčšie hviezdy tímu - Zlatan Ibrahimovič a najdrahší hráč histórie Paul Pogba. Práve švédsky útočník Ibrahimovič sa v nedeľu zapísal do histórie ako autor v poradí 25 000. gólu v anglickej Premier League. Míľnik padol o 16.21 h SEČ, referuje oficiálny web súťaže. Zaujímavosťou je, že aj prvý gól v Premier League dosiahol hráč Manchestru United - Brian Deane skóroval 15. augusta 1992 do siete Sheffieldu United. V nedeľu sa nedarilo obhajcovi trofeje z Leicestru, ktorý doma prehral s West Bromwichom. Arsenal Londýn - Tottenham Hotspur 1:1 (1:0)Góly: 42. Wimmer (vlastný) - 51. H. Kane (z pok. kopu) Hull City - FC Southampton 2:1 (0:1)Góly: 61. Snodgrass, 63. Dawson - 6. Austin (z 11 m)/brankár Dušan Kuciak (Hull) nefiguroval v zápise o stretnutí/ FC Liverpool - FC Watford 6:1 (3:0)Góly: 27. a 60. Mane, 30. Coutinho, 43. Can, 57. Firmino, 90.+1 Wijnaldum - 75. Janmaat Swansea City - Manchester United 1:3 (0:3)Góly: 69. Van der Hoorn - 21. a 33. Ibrahimovič, 15. Pogba Leicester City - West Bromwich Albion 1:2 (0:0)Góly: 55. Slimani - 52. Morrison, 72. Phillips


Cyklista Trek-Segafredo mal pozitívny dopingový test, predbežne ho suspendovali

BRATISLAVA. Kolumbijský cyklista Jarlinson Pantano neprešiel mimosúťažným testom na doping, v jeho vzorke z 26. februára našli stopy po EPO. Erytropoetín je hormón, ktorý v tele podporuje tvorbu červených krviniek. Umelé zvyšovanie jeho hladiny v organizme športovcov sa považuje za jednu z foriem krvného dopingu. Tridsaťročného Pantana predbežne suspendovala nielen Medzinárodná cyklistická únia (UCI), ale aj jeho tím Trek-Segafredo. Informoval o tom portál BBC. "Všetkých našich jazdcov nabádame k dodržiavaniu vysokých etických štandardov. Podľa vývoja udalostí podnikneme aj ďalšie kroky a budeme súčinní s príslušnými orgánmi v tomto prípade," uvádza sa vo vyhlásení tímu Trek-Segafredo. Vrchársky špecialista Pantano môže požiadať o analýzu B-vzorky. Jeho najväčším úspechom v doterajšej kariére bolo víťazstvo v 15. etape na Tour de France 2016. Dovedna má na konte štyri triumfy v profipelotóne.


Kurz eura padol na viac než dvojročné minimum

LONDÝN. Dolár sa zotavil a jeho kurz rastie smerom k dvojročnému maximu. Naopak, euro padlo na viac než dvojročné minimum. Dôvodom je optimizmus týkajúci sa riešenia obchodného sporu medzi USA a Čínou. Kurz eura klesol na 1,0922 USD/EUR a dostal sa najnižšie za 28 mesiacov. Spoločná mena sa teda dostala ešte nižšie, než sa pohybovala začiatkom septembra, keď vrcholili diskusie o uvoľňovaní menovej politiky Európskou centrálnou bankou (ECB). Menovú politiku uvoľňuje aj americká centrálna banka (Fed), ale iné meny nie sú aktuálne príťažlivejšie než americký dolár, uviedol analytik firmy BNY Mellon Neil Mellor. Dôvodom sú chmúrne vyhliadky globálnej ekonomiky a neustále prerušované obchodné rokovania. Dolárový index, ktorý meria jeho hodnotu voči košu 6 dôležitých mien, sa vo štvrtok tesne popoludní nachádzal s plusom 0,1 percenta na 99,107 bodu. Skôr v septembri sa už dostal až na 99,37 bodu, čo bolo najviac od mája 2017. Americký prezident Donald Trump podporil nádeje na uvoľnenie v obchodnom spore medzi Washingtonom a Pekingom, keď povedal, že obe strany môžu k dohode dospieť oveľa skôr, než si všetci myslia. Britská libra vo štvrtok oslabila o 0,1 percenta na 1,2336 USD/GBP po tom, čo v stredu padla o vyše 1 percento. Dôvodom bol konflikt týkajúci sa brexitu v britskom parlamente.


Csonti z gangu sátorovcov vypovedal na súde o činnosti skupiny

Gang sátorovcov minimálne od roku 1999 do roku 2010 operoval najmä v Dunajskej Strede a okolí.

BANSKÁ BYSTRICA. Výsluchom Zsolta N. zo zločineckého gangu sátorovci, ktorý minimálne od roku 1999 do roku 2010 operoval najmä v Dunajskej Strede a v okresoch Galanta, Komárno, ale aj na iných miestach Slovenska či Maďarska, pokračoval proces pred Špecializovaným trestným súdom (ŠTS) v Banskej Bystrici. Pojednávanie sa koná za múrmi banskobystrického Ústavu na výkon väzby a Zsolt N. obžalovaný zo štyroch vrážd, ktorý v utorok (15.5.) urobil vyhlásenie o vine, v stredu niekoľko hodín podrobne vypovedal o vlastnej zločineckej skupine a jej závažnej trestnej činnosti. Niečo hovoril sám po slovensky, ale zväčša prekladala tlmočníčka z maďarského jazyka. Ako uviedol, hlavou gangu bol nebohý Ľudovít Sátor, nikto sa mu neodvážil odporovať a povedať nie. Nepamätá si, že by niekto odmietol vykonať jeho príkaz, z obavy o život. Ďalšími najvyššie postavenými v skupine bol zavraždený Andrej Reisz a Kristián K., ktorý tiež sedí na lavici obžalovaných. Zsolta N. volali Csonti, bol pravou rukou Sátora, robil ochrankára, šoféra a cez neho sa dostávali odkazy a pokyny od šéfa k nižšie postaveným členom skupiny. Vymenoval všetkých, ktorí k nej patrili, aj spôsob ako fungovali. Priznal ich ekonomickú a násilnú trestnú činnosť a aj to, kto delil peniaze. "Spoločná kasa fungovala asi od roku 2004 do 2007. Odkedy som ju mal ja, sa presne nepamätám. Mne dal peniaze z ekonomickej trestnej činnosti do ruky Sátor, on delil peniaze pre ostatných členov. Desať alebo 20 percent išlo do spoločnej kasy, aby ak vznikne nejaký problém, bolo pre policajtov a advokátov," vypovedal. Podrobne hovoril aj o spolupráci sátorovcov s obžalovaným bývalým vysokopostaveným funkcionárom Policajného zboru Borisom D., ktorý im pomáhal a poskytoval informácie. Ten sa pre zdravotné problémy na procese nezúčastňuje a senát ŠTS ho vylúčil na samostatné konanie. Csonti za ním vozil Reisza do bytu v Trnave, do Banskej Štiavnice mu zasa viezol nábytok a ako vie, jeho rodičom išli aj prasce. Policajt od gangu údajne dostával každý mesiac zaplatené, koľko to bolo, však nevie. Mal im vraj prezradiť mená utajených svedkov v kauze desaťnásobnej vraždy členov konkurenčného gangu pápayovcov v dunajskostredskom bare Fontána. Objednávateľom popravy z roku 1999 mala byť práve hlava gangu Sátor, o čom sa medzi členmi ich skupiny dobre vedelo. Podľa obžalovaného Boris D. informoval Sátora napríklad aj o tom, že sa u neho chystá domová prehliadka. Keď bol ich šéf na úteku a skrýval sa po celom Slovensku, mal falošné doklady, občiansky a vodičský preukaz, pas i preukaz Slovenskej informačnej služby, preto sa nebál, že ho polícia chytí. Medzi najbrutálnejšie popravy sátorovcov patrí vražda "vlastného" Andreja Reisza, ktorého zastrelili v roku 2006 a následne jeho telo rozporciovali, niektoré kusy pomleli a hodili do rieky. "Videl som, ako bol rozporciovaný a zomletý mlynčekom," vypovedal Csonti čoby očitý svedok. Sátora naposledy videl v decembri v roku 2010. Keď podľa dohody nezavolal a neprišiel ani na dohodnuté stretnutie, bolo mu jasné, že sa niečo deje. Vraždu šéfa mal podľa Zsolta N. na svedomí spoluobžalovaný Kristián K. spoločne s Lehelom H. Pozostatky Sátora sa dodnes nenašli. Zo 14 ľudí na lavici obžalovaných sedí sedem mužov, z toho šiesti sú stíhaní väzobne, jeden je na slobode. Ďalších senát ŠTS vylúčil na samostatné konanie. Prokurátor Úradu špeciálnej prokuratúry ich viní z viacerých závažných skutkov, medzi nimi deviatich vrážd, či už členov samotnej zločineckej skupiny, ktorí sa nejako spreneverili, konkurenčnej skupiny alebo tzv. bielych koní, na ktoré čerpali nadmerný odpočet dane z pridanej hodnoty. Rovnako i za trestný čin založenia, zosnovania a podporovania zločineckej skupiny.


Bugár na sneme strany pochválil koalíciu

V Nových Zámkoch sa uskutočnil IX. snem strany Most-Híd.

NOVÉ ZÁMKY. Predseda Most-Híd Béla Bugár si nevie predstaviť byť predsedom strany, ktorá by presedlala na populistickú, búračskú a nenávistnú vlnu. Ako povedal v hlavnom prejave na IX. sneme strany Most-Híd v Nových Zámkoch, radšej bude predsedom strany, ktorá korektnou kampaňou získa jednociferný výsledok vo voľbách a využije tento moment na to, aby sa radikáli nedostali k moci. Tento moment chce využiť tiež, aby život v tejto krajine – aj keď malými možnými krokmi – bol lepším. Bugár v prejave, ktorého polovicu predniesol v slovenčine a druhú v maďarčine, delegátom pripomenul, v akom ovzduší nepredstaviteľného tlaku a okamžitých útokov vznikla koaličná vláda, ktorá na svoj rozbeh nedostala ani minútu. Pripomenul, čo hovoril pred voľbami, že z kooperujúcich a programovo blízkych strán KDH, Sieť a Most-Híd môže vzniknúť alternatíva samovláde Smeru. „Hovorili sme o tom, že horšie ako samovláda Smeru, je vláda Smer a SNS. To, že naše volanie po kooperácii nepadlo na úrodnú pôdu, je nám to ľúto. Je nám ľúto, že nemohla vzniknúť pravicová vláda. A možno sa to počúva niektorým komentátorom zle, ale pravda je taká, že nakoniec nevznikla ani samovláda Smeru, ani vláda Smeru a SNS. Vznikla koalícia štyroch, neskoršie troch strán, ktorej sme súčasťou,“ zdôraznil s tým, že táto koalícia je nezvyčajná, ale nie je nemožná. „Neurobili sme hrdelný zločin a neurobili sme žiaden podvod na voličoch – ako nám to niektorí pripisujú. Splnili sme svoju ambíciu byť vo vláde v rámci možností, ktoré nám dali volebné výsledky. A to je na tom to najpodstatnejšie: vlády primárne nezostavujú politici. Zostavujú sa na základe hlasovania občanov, až na základe výsledkov volieb. Táto koalícia nie je súťaž krásy a obľúbenosti, ale každý ju musí rešpektovať. Vzišla z demokratických volieb,“ vyhlásil Bugár konštatoval, že často sa vtipkuje o jeho dlhom pôsobení v politike. „Na Slovensku politická skúsenosť nie je prednosťou. Aj počas kampane bola terčom útokov. Takáto skúsenosť má ale jednu obrovskú výhodu. Veľa si pamätáte. Môžete porovnávať. Viete o pádoch a vzostupoch vlád veľmi veľa,“ povedal s tým, že aj on má to šťastie, že môže porovnávať medzi niekoľkými vládnymi koalíciami. „Naše priority nikdy doteraz neboli prijaté v takomto rozsahu ako teraz. Nech už je táto vládna koalícia akokoľvek nezvyčajná – pracuje efektívne, dohody sa prijímajú pomerne rýchlo a slovo sa drží. Ale to neznamená, že na všetko máme rovnaký názor,“ zdôraznil. V koalícii sa podľa neho uplatňuje princíp kompromisov a nebúcha sa ostentatívne dverami. Koalícia podľa Bugára začala pracovať neskutočným tempom. „Som rád, že jedným z najproduktívnejších členov vlády je naša podpredsedníčka – ministerka spravodlivosti Lucia Žitňanská. Presne v duchu nášho programu, presne v duchu toho, čo sme sľubovali občanom v kampani, predložila niekoľko zásadných zákonov v záujme fungovania právneho štátu a vymožiteľnosti práva,“ uviedol. V rámci slovenského predsedníctva v EÚ dosiahol podľa Bugára ďalší minister Most-Híd, podpredseda strany, László Sólymos, najvýraznejšie výsledky na celoeurópskom aj celosvetovom poli. Aj Árpád Érsek, ktorý prebral najväčší a jeden z najťažších rezortov, robí podľa Bugára, čo môže pre to, aby z procesov na ministerstve urobili rýchle, transparentné a viditeľné kroky. Ďakujem všetkým trom a želám im, aby toto tempo a nasadenie im vydržali. „ Absolútne najmladším naším nominantom v exekutíve je 30-ročný Ábel Ravasz, ktorého na poste splnomocnenca vlády pre rómske komunity tiež nečakalo vrelé privítanie. Za pol roka získal dôveru nielen samotných Rómov, ale aj odbornej verejnosti,“ konštatoval. Do poslaneckého klubu Most-Híd nedávno vstúpilo päť poslancov NR SR, ktorí sa do parlamentu dostali cez stranu Sieť. „My sme radi, že z dvoch slabších klubov v parlamente sa stal jeden veľký, výrazný a silnejší. Vítajte v našom klube. Verím, že nasledujúce dni a mesiace sa klub zocelí a budeme o ňom, o každom jeho členovi, počuť viac aj vo verejnom priestore,“ vyzval predseda strany, podľa ktorého prácu v exekutíve, parlamente a v strane treba urobiť kompaktným, synergickým celkom a musia ju začať viac predávať. Bugár sa v prejave vrátil aj k predvolebnej kampani. „Celá volebná kampaň bola postavená takpovediac na hlavu. Pravicové strany bojovali medzi sebou a postupne sa vytláčali z ringu. Ako viete – väčšina z nich aj zostala vytlačená. Niektoré sa vytlačili sami, niektoré za intenzívnej pomoci od svojich takpovediac prirodzených partnerov,“ uviedol. Podľa neho aj Most-Híd strana utrpel v kampani značné škody oproti prieskumom verejnej mienky.Bugár verí, že Most-Híd má obrovskú šancu. „Náš povolebný krok, našu účasť vo vláde, môžeme ustáť so cťou. A to za dvoch predpokladov: že budeme plniť náš program a budeme strážiť hodnoty, na ktorých nám záleží. Nemôžeme očakávať, že ideologicky tak rozdielna koalícia bude znamenať aj automatické rešpektovanie našich hodnotových postojov. O to viac ich musíme pomenovávať, strážiť ich a brániť ich,“ vyhlásil Bugár. Zároveň pripomenul tri piliere strany: právny štát – rozvinuté regióny – ochrana menšín a občianskej spoločnosti. „Tu sme najsilnejší, tu máme našich predstaviteľov v exekutíve a tu očakávajú od nás výsledky naši voliči. Na týchto pozíciách budeme stáť ďalej,“ zdôraznil. Preto sa rozhodli, že pri strane vzniknú tri politicko-odborné kabinety, ktoré okrem plnenia úloh z Programového vyhlásenia vlády majú za úlohu koordinovať, navrhovať a realizovať ďalšie ciele a úlohy v týchto troch oblastiach. Každý kabinet má svojho šéfa – koordinátora a ich členovia sú ďalší kolegovia z exekutívy, poslanci parlamentu a poradcovia a odborníci strany. Prvému kabinetu šéfuje logicky Lucia Žitňanská. Druhý kabinet – pre rozvoj regiónov – vedie Sólymos a tretí – menšinovo občiansky kabinet Ábel Ravasz. Štvrtým podpredsedom strany pre ekonomiku je Ivan Švejna. Práve menovaný Ábel Ravasz sa stal na sneme novým podpredsedom strany. Miesto podpredsedu sa uvoľnilo po parlamentných voľbách, keď poslanec Národnej rady SR Zsolt Simon odišiel zo strany pre nesúhlas s jej vstupom do vládnej koalície so stranou Smer-SD a SNS. "Nebol to náhly výber. Podľa našich stanov ja mám právo predložiť návrh na kandidáta. Pre nás je dôležité, aby dostali šancu mladí ľudia, ktorí už niečo aj dokázali. Protikandidát nebol," skonštatoval predseda strany Béla Bugár. Delegáti si na sneme pripomenuli aj 27. výročie 17. novembra 1989 a prihlásili sa k jeho odkazu. „November 1989 znamenal boj proti totalite, boj za demokraciu a občianske slobody, boj za ľudské práva, boj za práva menšín a prihlásenie sa k európskej identite. Pre Most-Híd je dôležité sa prihlásiť k hodnotám Novembra, zvlášť v kontexte súčasnej doby, keď na Slovensku, ale aj v všade v západnom svete narastá vlna extrémizmu a populizmu, ktoré vždy ohlasujú možný návrat totality,“ uvádza sa vo vyhlásení snemu k výročiu Nežnej revolúcie. Na sneme neboli pozvaní žiadni hostia. Zúčastnili sa ho však poslanci NR SR, ktorí vstúpili do poslaneckého klubu Most-Híd, ale nie sú členmi strany. Ide o poslancov, ktorí v lete opustili vládnu stranu Sieť na čele s Andrejom Hrnčiarom.


Súdánskeho exprezidenta obvinili z držania zahraničných finančných prostriedkov

Bašíra obvinili aj z korupcie a prania špinavých peňazí.

CHARTÚM. Sudánsky súd v sobotu obvinil zosadeného prezidenta Umara Bašíra z nezákonného získania a používania zahraničných finančných prostriedkov. Informovala o tom agentúra AFP. Úrady "zadržali 6,9 milióna eur, 351.770 dolárov a 5,7 milióna sudánskych libier v (Bašírovom) dome, ktoré nezákonne získal a používal", povedal po celkovo treťom pojednávaní v rámci korupčného procesu podľa AFP jeden zo sudcov. Chartúmsky súd sa v sobotu na základe výpovedí svedkov rozhodol prijať žiadosť prokurátora o súdenie Bašíra na základe obvinení z nezákonného držania zahraničnej meny. Na otázku odkiaľ peniaze pochádzali 75-ročný Bašír pripustil, že prostriedky dostával od saudskoarabských kráľov. Súd ďalej v sobotu rozhodol, že proces s exprezidentom Bašírom, obvineným z korupcie a prania špinavých peňazí, bude pokračovať v nasledujúcom týždni, píše agentúra AP. Žiadosť Bašírových obhajcov o prepustenie na kauciu súd zamietol. V Bašírovom dome sa po jeho zadržaní v apríli tohto roku našli milióny v zahraničných a domácich menách. Súčasný proces sa nezaoberá obvineniami z protizákonného zabíjania demonštrantov počas vojenského povstania, ktoré viedlo k Bašírovmu zosadeniu. Bašíra zosadila 11. apríla armáda po niekoľkomesačných celonárodných protestoch proti jeho 30-ročnej vláde. Bašír, ktorý je hľadaný Medzinárodným trestným súdom (ICC) na základe obvinení z vojnových zločinov a genocídy, sa k moci dostal počas prevratu v roku 1989 a bol jedným z najdlhšie slúžiacich prezidentov v Afrike.


Najväčšie nemecké firmy majú za sebou rekordný rok

Zisk najväčších nemeckých koncernov medziročne vzrástol o 21 percent.

FRANKFURT NAD MOHANOM. Veľké nemecké firmy majú za sebou rekordný rok. Podľa analýzy poradenskej spoločnosti Ernst & Young (EY) zisk 100 najväčších nemeckých koncernov z pohľadu tržieb kótovaných na burze v 9 mesiacoch 2017 medziročne vyskočil o 21 percent na takmer 109 miliárd eur. Ich tržby za prvé tri kvartály vzrástli asi o 7 percent na 1,25 bilióna eur. Z hľadiska tržieb vedú automobilky - Volkswagen, Daimler a BMW. Z pohľadu zisku Daimler a Volkswagen pred Telekomom a BMW. "Rok 2017 bol pre nemeckú ekonomiku dobrým rokom, zo 100 najväčších firiem z hľadiska obratu 76 dokázalo zvýšiť zisk a až 84 tržby," uviedol člen predstavenstva EY Mathieu Meyer. "Pozoruhodný je pozitívny vývoj naprieč odvetviami, všetky sektory sa aktuálne podieľajú na expanzii." Meyer je optimistický aj ohľadom vývoja v roku 2018. "Ekonomika sa v tomto roku vyvíjala nečakane pozitívne a v celej ekonomike získal jej rast na hĺbke a šírke." Z toho profitovali predovšetkým exportéri. "Konečne prichádzajú rastové impulzy aj z trhov, ako je Francúzsko, Španielsko a Taliansko, čo navyše môže viac než vykompenzovať slabý vývoj v britskej ekonomike," poznamenal. Mnohé nemecké firmy pracujú na hranici svojich kapacít a táto vysoká vyťaženosť kapacít by mala pokračovať prinajmenšom do polovice budúceho roka. Väčšina najväčších nemeckých koncernov, až 71 percent, podľa štúdie EY zvýšila v priebehu tohto roka počet zamestnancov. K 30. septembru 2017 zamestnávalo 100 najväčších nemeckých firiem po celom svete takmer 4,9 milióna ľudí, čo bolo o 3,5 percenta viac než pred rokom. "Veľa faktorov podporuje názor, že tento pozitívny vývoj bude na budúci rok pokračovať," dodal Meyer.


Sociálna poisťovňa minie o 42,5 milióna eur viac, ako sa plánovalo

Poisťovňa zohľadnila reálne potreby výkonu poistenia a starobného dôchodkového sporenia.

BRATISLAVA. Sociálna poisťovňa by mala v tomto roku minúť na svoju činnosť 150 miliónov eur. V porovnaní s rozpočtovanou sumou na tento rok to má byť o 42,5 milióna eur viac. "Výška výdavkov zohľadňuje reálne potreby výkonu sociálneho poistenia a starobného dôchodkového sporenia," uviedol pre agentúru SITA hovorca poisťovne Peter Višváder. Ide podľa neho o zabezpečenie požiadaviek vyplývajúcich z legislatívnych zmien (najmä úpravy informačných systémov), vývoja počtov zamestnancov, obnovy a rekonštrukcie budov a ďalšie faktory, ktoré majú počas celého roka v ústredí a v pobočkách Sociálnej poisťovne vplyv na výkon sociálneho poistenia. "Vyššia suma čerpania nijako nenarušila celkový rozpočet Sociálnej poisťovne. V schválenom rozpočte na rok 2019 má programované výdavky správneho fondu v objeme 107,5 mil. eur, ale otvorená je aj možnosť čerpania tejto kapitoly až do výšky, ktorá zodpovedá tvorbe správneho fondu v zmysle zákona o sociálnom poistení," povedal Višváder. Poisťovňa totiž podľa neho môže v rámci financovania správneho fondu disponovať sumou do výšky tvorby celého správneho fondu, ktorá závisí od výšky príjmov z poistného a príspevkov na starobné dôchodkové sporenie. Podľa zákona sa totiž správny fond poisťovne tvorí najviac vo výške 2,4 percenta z príjmov z poistného a 0,25 percenta z príspevkov na starobné dôchodkové sporenie. "Sociálna poisťovňa tento rok nepotrebovala dofinancovanie zo štátneho rozpočtu, ale svoje výdavky, a teda aj výdavky správneho fondu, si pokryla vo vlastnej réžii," dodal hovorca Sociálnej poisťovne. Sociálna poisťovňa však dokáže hospodáriť bez finančnej pomoci štátu len v tomto roku. Už v budúcom roku by mala zo štátneho rozpočtu dostať finančnú výpomoc v sume 200 miliónov eur a v roku 2021 ďalších 100 miliónov eur. V budúcom roku by mala poisťovňa hospodáriť s príjmami v celkovej sume 9,57 miliardy eur, z čoho by takmer 560 miliónov eur mal tvoriť prebytok z tohto roku a ďalších 200 miliónov eur spomínaná pomoc zo štátneho rozpočtu. Bez tohtoročného prebytku a bez výpomoci od štátu by tak mala mať poisťovňa príjmy v sume 8,81 miliardy eur. Výdavky poisťovne na rok 2020 majú dosiahnuť 8,71 miliardy eur. Tento rok by mala poisťovňa ukončiť s prebytkom takmer 531 miliónov eur. V porovnaní s plánom na tento rok je to menej o 118 miliónov eur. Celkové príjmy Sociálnej poisťovne za tento rok by mali dosiahnuť 9,1 miliardy eur a výdavky 8,57 miliardy eur. Bez zohľadnenia minuloročného prebytku v sume 666,3 milióna eur by však príjmy poisťovne mali predstavovať 8,43 miliardy eur, čo je o 135 miliónov eur menej ako výdavky.


Fanatik vyhľadal speváčku prostredníctvom odrazov okolia v jej zreničkách

TOKIO. V Japonsku zatkli muža, ktorý je podozrivý z toho, že prenasledoval popovú speváčku, pričom si pomáhal odrazmi v jej zreničkách na fotografiách, ktoré zdieľala na sociálnych sieťach. Informovali o tom miestne médiá. Tokijská polícia odmietla hovoriť o podrobnostiach vyšetrovania, potvrdila však, že 26-ročného Hibikiho Sata zatkli 17. septembra pre podozrenia z nevhodného správania sa v súvislosti s prenasledovaním a zranením 20-ročnej ženy. Podľa policajnej správy je Sato jej "vášnivým fanúšikom". Fanatický fanúšik podľa verejnoprávneho vysielateľa NHK s pomocou odrazov v zreniciach identifikoval vlakovú stanicu, na ktorú mladá žena často chodila. Sato sa pozeral aj na ďalšie snímky, ktoré zverejnila napríklad z jej bytu, aby zistil, kde býva. Pri jej vyhľadaní si pomohol službou Google Street View. Polícia uviedla, že podozrivý ženu sexuálne obťažoval neďaleko miesta jej bydliska.


Uber a česká vláda sa dohodli: vodiči budú mať licenciu a budú tiež evidovať tržby

V Česku sa v poslednej dobe opakovali protesty, naposledy v Prahe protestovali konvenční taxikári 1. marca.

PRAHA. Spoločnosť Uber sa dohodla s českou vládou, že bude podnikať v krajine, teda že okamžite požiada o živnostenský list. Ďalej budú musieť mať vodiči firmy licenciu ako taxikári a budú tiež dobrovoľne evidovať tržby. Po stretnutí so zástupcami firmy to povedal premiér Andrej Babiš (ANO). Príslušné memorandum podľa neho vláda uzavrie s firmou do konca marca. Do konca apríla by mala firma uzavrieť s finančnou správou protokol o vykazovaní tržieb. "Uber tu má firmu, ktorá robí len marketing, a biznis robia cez Holandsko. Okamžite teda požiadajú o živnostenský list. Do konca marca podpíšeme memorandum, ktoré bude ďalej obsahovať, že všetci vodiči si musí požiadať o licenciu. Pani (pražská) primátorka ( Adriana Krnáčová) bude riešiť kapacitu poskytovania licencií. A bude tam, že dobrovoľne súhlasí, že zavedú EET a medzi finančnou správou a firmou sa podpíše protokol o vykazovaní tržieb, a to do konca apríla, "uviedol Babiš. Krnáčová (ANO) po stretnutí prisľúbila, že Praha sa bude snažiť navýšiť kapacitu skúšobných miestností pre získavanie licencií, o čo Uber požiadal. Zároveň upozornila, že Uber odmietol povedať, koľko vodičov má v Česku. Podľa Babiša sú to tisíce. Som rada, že si uvedomili, že tu štyri roky podnikali protizákonne. "Som rada, že si uvedomili, že tu štyri roky podnikali protizákonne," povedala Krnáčová. Minister dopravy Dan Ťok (za ANO) upozornil, že pre neho nie je prijateľné, aby ešte nejakú dobu jazdili vodiči Uberu bez licencie. "Ja by som na nich rád tlačil, aby okamžite prestali s praxou, aby používali vodičov, ktorí nemajú licenciu," uviedol. Krnáčová dodala, že vodiči bez licencie budú postihovaní. Koncom februára Babiš firme adresoval list, v ktorom Uber vyzval, aby dodržiaval zákony, alebo zvážil ukončenie služieb v krajine. Firma potom uviedla, že chce spolupracovať na riešení problémov spojených s jej fungovaním. Alternatívni prepravcovia sú podľa taxikárov nekalou konkurenciou. Vodiči týchto služieb podľa nich nedodržiavajú zákon, pretože nemajú napríklad taxameter ani označené vozidlo. Na základe výsledku dnešného rokovania a tiež postupu práce na novele zákona o taxislužbe v Snemovni taxikári rozhodnú o prípadných ďalších protestoch. Naposledy v Prahe protestovali konvenční taxikári 1. marca aj pred Úradom vlády, do akcie sa zapojili na 200 vozidlách. S cieľom poukázať na nerovné podmienky usporiadali vo februári štyri pomalé jazdy Prahou, ktorými stovky áut blokovali dopravu. Najskôr krúžili po magistrále, potom taxikári zvolili menej priepustné komunikácie na Vltavskom nábreží, čo viedlo k väčším dopravným komplikáciám.


Požiar v utečeneckom tábore zničil vyše sto stanov, vyžiadal si jednu obeť

Libanon je domovom pre viac ako milión sýrskych utečencov.

BEJRÚT. Požiar v utečeneckom tábore v libanonskom údolí Bikáa si vyžiadal jednu obeť. Národná tlačová agentúra uviedla, že k požiaru došlo v nedeľu v blízkosti mesta Qabb Ilyas. Podľa zástupcu Červeného kríža zhorelo viac ako sto stanov sýrskych migrantov. Tamojšie úrady potvrdili, že oheň premenil tábor na prach, neporušené ostali len sprchy na konci tábora. Libanon je domovom pre viac ako milión registrovaných sýrskych utečencov, ktorí sa najčastejšie usádzajú práve v oblasti Bikáa v blízkosti hraníc.


V bratislavskom nákupnom centre ukradli tašku s 35-tisíc eurami

Polícia pátra po dvoch neznámych páchateľoch.

BRATISLAVA. Polícia pátra po neznámych páchateľoch, ktorí v piatok pred 13.00 h ukradli tašku s finančnou hotovosťou 35-tisíc eur. Ku krádeži došlo v jednej z prevádzok rýchleho občerstvenia v obchodnom centre na Ivanskej ceste v Bratislave. TASR informovala bratislavská krajská policajná hovorkyňa Lucia Mihalíková. V tejto súvislosti policajti žiadajú o pomoc pri pátraní po dvoch mužoch. Prvý z nich mal silnejšiu postavu a oblečenú mal zelenú košeľu, modré rifle a tmavomodrú bundu. Druhý muž mal štíhlu a vysokú postavu s vystrihanými vlasmi po bokoch hlavy, oblečenú mal tmavú polokošeľu, bundu s kapucňou a kožušinovým lemom. Podozrivé osoby následne odišli na osobnom motorovom vozidle Škoda Rapid bledomodrej farby s bratislavským evidenčným číslom.


Nálet v Líbyi zasiahol vojakov medzinárodne uznávanej vlády

Vojenské lietadlo pri západolibyjskom meste Zuvára bombardovalo stanovište vojakov.

TRIPOLIS. Vojenské lietadlo patriace východolibyjským silám v piatok pri západolibyjskom meste Zuvára bombardoval stanovište vojakov verných medzinárodne uznávanej vláde v Tripolise. Nálet sa odohral v najtesnejšej blízkosti zariadenia na spracovanie ropy a plynu od začiatku ťaženia východolíbyjských síl na Tripolis minulý týždeň. S odvolaním na miestnych obyvateľov a predstaviteľov východolíbyjských síl o tom informovala agentúra Reuters. Zuvára sa nachádza západne od ropného terminálu Mellitah, kde spolupracujú talianska ENI a líbyjská štátna ropná spoločnosť NOC. Ropný trh už na boje reagoval zvýšením cien suroviny. Líbya sa od zvrhnutia dlhoročného vodcu Muammara Kaddáfího v roku 2011 nespamätala z chaosu. O vládu okrem mnohých ozbrojených skupín usilujú dva kabinety. Ten na východe, ktorý má podporu samozvanej Líbyjskej národnej armády (LNA) poľného maršala Chalífa Haftara, neuznáva vládu v Tripolise, za ktorou ale stojí OSN. Oba kabinety majú vlastný parlament, centrálnu banku a ropnú spoločnosť. Pred týždňom začala Haftarova armáda ťaženie na Tripolis, boje si doteraz podľa Svetovej zdravotníckej organizácie (WHO) vyžiadali 75 obetí na životoch, vrátane siedmich civilistov, a vyše 320 ľudí bolo zranených.


Komiksové príbehy sa vzdávajú supehrdinov. Teraz je v hlavnej úlohe žena zo Sýrie

Tvorca masovej zábavy Marvel prekvapil sociálne angažovanou témou.

„Nevedie doň cesta dnu ani von. V meste Madaya sú už viac ako rok uväznené celé rodiny. A hladujú – často až do smrti,“ počujeme na začiatku nového komiksu od spoločnosti Marvel, známej tým, že vydáva príbehy superhrdinov ako  Avengers či Spider Man. Postavy jej nového projektu žiadne nadľudské schopnosti nemajú, snažia sa len prežiť a vzdorovať režimu Bašára Asada v Sýrii. Aj jeho príbeh je iný, ako Marvel zvyčajne máva. Je taký skutočný, až z neho mrazí.  Zatiaľ v ňom vyhráva zlo. Tento komiks vznikol práve preto, aby reagoval na to, čo počujeme v správach. Zo sýrskeho mesta sa nikto nemôže nikto dostať. A zároveň, nemôžu doň vstúpiť televízni novinári s kamerami. Vďaka svojim zdrojom sa však dokázali spojiť s jednou Sýrčankou, matkou, ktorá im svoje trápenie opísala. Keďže novinári chceli do jej príbehu pridať vizuálny prvok, oslovili komiksových autorov. Vznikol digitálny komiks Madaya Mom – alebo v preklade Matka z Madaye. Podtitul posledného filmu Kapitán Amerika od spoločnosti Marvel znel Občianska vojna. Rovnaké slovné spojenie nájdeme aj v názve nového komiksu, ktorý si zadarmo môžete prečítať na stránke americkej televízie ABC. Sú to však veľmi rozdielne príbehy. V Matke z Madaye je tridsať sedem obrázkov, pripravil ich chorvátsky ilustrátor Dalibor Talajić, ktorý v minulosti kreslil napríklad sériu X-Men. Vojne rozumie, vyrastal v Juhoslávii, práve keď sa rozpadala. Nesnažil sa preto zachytiť nezmyselné výbuchy ani akciu, on chcel len opísať depresiu a beznádej situácie. Obrázky odel do pochmúrnej farebnej kombinácie - čiernej, bielej, sivej a svetlohnedej. Aké iné by mohli ilustrovať krvavé zážitky z občianskej vojny v Sýrii? V meste Maday sa na lieky čaká celý deň, niet mlieka ani mäsa, dobytok, to sú len spomienky na minulosť, zostali len mačky a psy. Školy sú pozatvárané a na ulici sú míny. Žena má päť detí a netuší, ako ich uživí.  Denník Guardian píše, že Sýrčanka svoj príbeh ešte nevidela. Zostáva v anonymite, má problém s internetovým pripojením. Tvorcovia však chcú preložiť komiks aj do arabčiny, aby ľudia zo Sýrie pochopili, že niekomu na ich životoch záleží. Matka z Madaye je ďalším príkladom, že sa mainstreamová zábava smeruje k väčšej spoločenskej angažovanosti. Spoločnosť Marvel nedávno vytvorila seriál Jessica Jones, v ktorom sa veľmi otvorene hovorí o násilí na ženách. Ponúkla aj komiks Luke Cage reagujúci na rasizmus. Mení svoj svet a je to pochopiteľné. Najväčšie americké komiksové vydavateľstvá v minulosti často počúvali kritiku, že stereotypizujú ženy alebo menšiny. Preto si teraz vylepšujú reputáciu. V lete Marvel odhalil, že nabudúce bude v ich príbehu o Iron Manovi Afroameričanka. A jeho najväčšia konkurencia, spoločnosť DC Comics, zas povedala, že jej superhrdinka Wonder Woman je bisexuálka. Tento text ste mohli čítať vďaka tomu, že platíte za obsah. Vážime si to.


Most-Híd chce znížiť pracujúcim daň z príjmov

BRATISLAVA. Strana Most-Híd navrhuje zvýšiť nezdaniteľnú časť základu dane, čím by stúpli čisté príjmy pracujúcich ľudí. Na tlačovej besede to uviedol predseda strany Most-Híd Béla Bugár. Nezdaniteľné minimum by malo podľa neho vzrásť zo súčasných 3 803,33 eura na 4 650 eur ročne. Každý pracujúci by tak na dani z príjmov ročne ušetril 160 eur. "Sú tu finančné možnosti, aby sme pomohli tým, ktorí žijú z práce," povedal Bugár. Ako uviedol, ekonomike na Slovensku sa darí, klesá nezamestnanosť a rastie minimálna mzda. Šéf strany Most-Híd upozornil na to, že minimálna mzda sa od začiatku tohto roka zvýšila na 435 eur a ľudia pracujúci za minimálnu mzdu z tohto príjmu platia daň. Podľa podpredsedu strany Ivana Švejnu by sa rastom nezdaniteľnej časti zvýšili čisté príjmy pre vyše dva milióny pracujúcich ľudí. Ako uviedol, v súčasnosti sa neplatí daň z príjmu do príjmu v sume približne 317 eur mesačne, pričom podľa ich návrhu by táto hranica stúpla na 387,50 eura mesačne. "Nepoškodzuje to podnikateľské prostredie a je to plošné," zdôraznil Švejna. Druhým návrhom chce strana Most-Híd oslobodiť od odvodov príjmy dôchodcov z dohôd do výšky 200 eur mesačne. Penzisti by tak pri práci na dohodu získali rovnakú odvodovú výnimku, akú majú v súčasnosti študenti stredných a vysokých škôl. Podľa Švejnu by takéto opatrenie výrazne pomohlo najmä predčasným dôchodcom. Tí totiž v súčasnosti nemôžu mať žiadny príjem z dohody, inak by im Sociálna poisťovňa pozastavila vyplácanie predčasnej penzie. Ak by však predčasní dôchodcovia podľa návrhu strany Most-Híd zarobili na dohodu do 200 eur mesačne, neplatili by z tohto príjmu odvody a mohli by tak naďalej poberať predčasný dôchodok.


Osýpky sa šíra rýchlo. Grafy ukazujú, prečo sú nebezpečné

Mimoriadna situácia

Hrozí ich šírenie

Môžu sa šíriť na západ

Príčiny šírenia

Aké sú prejavy?

Grafy

Podstupkov komentár

Kepplovej komentár

Elekovej komentár

Prokopčákov stĺpček

Nákaza osýpkami sa môže skončiť len pri teplotách a vyrážkach, ale aj smrťou.

BRATISLAVA. Rýchlo sa šíria, môžu mať smrteľné následky a niektoré časti Slovenska už voči nim stratili kolektívnu imunitu. Nasledujúce grafy ukazujú, ako sa osýpky šíria, aký je priebeh ochorenia a prečo sú nebezpečné.


Kiska predostrie postup v prípade menovania sudcov Ústavného súdu

BRATISLAVA. Prezident SR Andrej Kiska v pondelok (15. 4.) oznámi, ako bude postupovať v prípade menovania nových sudcov Ústavného súdu (ÚS). Uviedol to v diskusnej relácii TA3 V politike. "Dostal som sa do nepríjemnej situácie, keď nemám dostatočný počet kandidátov, z ktorých môžem menovať potrebný počet nových sudcov, aby bol ÚS v plnom zložení, zároveň však musím dbať na riadny chod ústavných orgánov," zdôraznil. Priznal, že o riešení so svojím tímom veľa diskutuje. Nezvolenie dodatočného počtu kandidátov a postup parlamentu považuje za porušenie ústavy a demokracie. Medzi kandidátmi bolo podľa neho veľa schopných a zvoliteľných uchádzačov. Pripúšťa, že do konca svojho mandátu nebude mať možnosť doplniť svojím menovaním počet sudcov, ktorý je potrebný na plné obsadenie ÚS. "Mojou povinnosťou je menovať čo najväčší možný počet, respektíve nájsť riešenie, ale pri tom doterajšom postupe Národnej rady sa môže stať, že to ostane na novú pani prezidentku," povedal.


O KNIHÁCHDospievanie za cenu straty svedomia

Román Počúvaj nôž si kladie otázku, akým spôsobom sa na človeku podpíše, ak vezme život inému.

Patrick Ness je už vyše dekády etablovaný na literárnej scéne ako špecifický autor pre mladých. A hoci sa cielene zameriava na dospievajúcich čitateľov, po jeho knihách pravidelne siahajú aj tí skôr narodení. Tradičné témy, ako sú vzťahy, budovanie morálnych hodnôt či hľadanie miesta vo svete, totiž dokáže zaobaliť do nevšedných fantazijných prvkov.      Planéta zrodená zo smrti    Do povedomia širšej verejnosti sa zapísal vďaka filmuVolanie netvora (2016), ku ktorému napísal scenár podľa vlastnej knihy Sedem minút po polnoci (Slovart 2015). Už tu spracúva motív vyskytujúci sa i v jeho aktuálnej prekladovej novinke, a to dôsledky smrti. No zatiaľ čo v Netvorovi ide o vyrovnávanie sa so stratou blízkeho človeka, román Počúvaj nôž si kladie otázku, akým spôsobom sa na človeku podpíše, ak vezme život inému.Práve tomuto neľahkému problému čelí hlavný hrdina v prvej časti trilógie Nespútaný chaos. Napriek názvu evokujúcemu rozvrat a úpadok sa do príbehu vžijete pomerne rýchlo. I keď tiež treba uznať, že Ness to mladým čitateľom v žiadnom prípade neuľahčuje. Dejiskom je (spočiatku) mestečko Prentissovo, kde žijú iba muži, a všetky okolnosti a reálie sú vysvetľované len postupne a s ohľadom na aktuálne dianie. Percipienti textu sú vhodení do úplne nového sveta, a ak sa v ňom nechcú stratiť, sú odkázaní na pozornejšie čítanie. S nástupom jednotlivých kapitol sa dozvedáme viac o príchode kolonizátorov, ich vojne s pôvodnými obyvateľmi (mimozemšťanmi) aj o takzvanom šume, čiže schopnosti (či skôr prekliatí) počuť myšlienky ostatných mužov.    Putovanie z pohľadu tínedžera    Ide o zaujímavý podnet na zamyslenie – ako by fungovala spoločnosť, keby sa odrazu myšlienky mužov vznášali vo vzduchopriestore? A ako by to ovplyvnilo ich vzťahy so ženami?Osadenstvo v Prentissove prišlo s vlastným riešením, porovnateľným s efektom motýlích krídel. Rozhodnutia a posadnutosť hŕstky mocnárov majú o mnoho rokov neskôr dosah na hrdinu Todda Hewitta a jeho útek. V tomto smere by sa dala kniha Počúvaj nôž prirovnať k roadmovie – Todd so svojou skupinou (zahŕňajúcou dievča a psa) putuje do bájneho mesta, o ktorom nič nevie, a uniká pred armádou, hoci nevie prečo. Je to záhada aj pre samotného čitateľa, keďže máme do činenia so subjektívnym rozprávačom. To sa veľkou mierou odráža aj v štylistike a charaktere reči postáv. Vyznačuje sa výraznou hovorovosťou a nespisovnosťou, zodpovedajúcimi trinásťročnému chlapcovi bez prístupu ku knihám a k vzdelaniu. Nie je však prízemne jednoduchá, Patrick Ness dokázal ustrážiť hranicu medzi autentickosťou a jej vplyvom na celkovú úroveň textu.       Román s pridanou hodnotou    V poslednom čase mám dojem, akoby autori a autorky žánru young adult chceli priniesť niečo väčšie, epickejšie, monumentálnejšie, pričom majú na zreteli iba príbeh plný zvratov a zabúdajú na myšlienkovú stránku diela. Hrdinovia bojujú, ničia nepriateľov a oháňajú sa zbraňami, akoby o nič nešlo.Patrick Ness postavil morálnu dilemu Todda Hewitta práve na dileme, či má ako človek právo zabiť iného, aj keď si to zaslúži. Stáva sa tak protikladom súčasného trendu a už len z toho dôvodu som jeho fanúšikom. Čím viac dôvodov na premýšľanie o základných ľudských hodnotách, tým lepšie. A to nielen pre mládež.


Sever Peru postihlo zemetrasenie s magnitúdom 6,0

Zatiaľ nie sú hlásené žiadne zranenia ani škody.

LIMA. Sever Peru zasiahlo v sobotu zemetrasenie s magnitúdom 6,0, oznámila americká geologická služba USGS. Zatiaľ nie sú hlásené žiadne zranenia ani škody v tejto juhoamerickej krajine. K otrasom došlo o 12.08 h SELČ. USGS uviedla, že zemetrasenie malo hypocentrum 50 kilometrov severne od mesta Moyobamba a vyskytlo sa v hĺbke 114 kilometrov. Informácie priniesla tlačová agentúra AP.


Vzrástli ceny benzínu a nafty, LPG je lacnejší

BRATISLAVA. Vývoj spotrebiteľských cien pohonných látok v 12. týždni 2018 v porovnaní s cenami v 11. týždni 2018 ovplyvnili nižšie ceny skvapalneného zemného plynu (LPG). Vzrástli ceny 95-oktánového a 98-oktánového benzínu a motorovej nafty. Ceny stlačeného zemného plynu (CNG) sa nezmenili. Informoval o tom Štatistický úrad (ŠÚ) SR. V 12. týždni 2018 sa v porovnaní s 11. týždňom 2018 znížili ceny LPG o 0,002 eura alebo o 0,35 percenta na 0,566 eura. Zvýšili sa ceny 95- oktánového benzínu o 0,019 eura alebo o 1,47 percenta na 1,312 eura, 98- oktánového benzínu o 0,019 eura alebo o 1,27 percenta na 1,520 eura a motorovej nafty o 0,019 eura alebo o 1,63 percenta na 1,183 eura. Ceny CNG zostali nezmenené, na úrovni 1,142 eura.


Červená hviezda Kchun-lun podľahla Lokomotivu Jaroslavľ na vlastnom ľade

MOSKVA. Hokejisti Lokomotivu Jaroslavľ zvíťazili v nedeľnom zápase KHL na ľade Červenej hviezdy Kchun-lun 6:3. Góly: 25. Brule, 29. Murphy, 52. Yip - 24. a 44. Kudriavcev, 14. Alexejev, 24. Rattie, 29. Misjul, 36. Nakládal Góly: 34. Lehtonen, 36. O'Neill, rozh. nájazd: Lehtonen - 15. Kadejkin, 56. Chochrjakov Góly: 11. Verjajev - 8. Lehtera, 12. Ketov, 23. Koskiranta, 30. Karpov Góly: 38. Švec-Rogovoj, 48. Aaltonen, 60. Jeřábek Góly: 38. Kaprizov, 40. Kaprizov


Fico zaútočil na protesty, podozrivé sú podľa neho odznaky

Minúta po minúte

Reakcia Kisku

Reakcia Fica

Fico útočil na protesty

Troškovú nevysvetlili

Trošková a Fico

Kaliňák zavádzal

O Kaliňákovi rokujú

Galko preverí Jasaňa

Tvrdenia Vadalu nesedia

Premiér Robert Fico v utorok vyhlásil, že je podozrivé, ako rýchlo boli vytlačené odznaky.

BRATISLAVA. Heslo #AllForJan sa po vražde investigatívneho novinára Jána Kuciaka a jeho snúbenice Martiny Kušnírovej stalo symbolom spolupráce všetkých ľudí, ktorí chcú spoločne pomôcť dokončiť Kuciakovu prácu. V priebehu pár dní po vražde sa heslo dostalo na rôzne nálepky, do profilov na Facebooku aj na plastové odznaky. Práve s nimi má problém premiér Robert Fico zo Smeru. Tvrdí, že je podozrivé, ako rýchlo bol zorganizovaný spomienkový pochod a „vytlačené desaťtisíce odznakov.“ „Vidím tu rukopis, ktorý je v strednej a východnej Európe pomerne silný. Za päť minút bolo všetko zorganizované, zrazu boli natlačené desaťtisíce odznakov,“ povedal v utorok Fico. Nápad na výrobu odznakov vo vydavateľstve Ringier Axel Springer, ktoré vlastní aj spravodajský web aktuality.sk, pre ktorý Kuciak písal, vznikol minulý týždeň v stredu. „Prvých 100 odznakov sme pre našich redaktorov vyrobili v podvečerných hodinách v stredu 28. februára,“ povedal PR manažér vydavateľstva Peter Porubský. V nasledujúcich dňoch vo výrobe odznakov pokračovali, do tohto pondelka sa vyrobilo ďalších 3500 kusov. Tie sa rozdelili medzi ďalších novinárov a ľudí, ktorí sa chceli zapojiť do podpory odkazu Jána Kuciaka. Na svojej webovej stránke aktuality zároveň zverejnili návod, ako si odznak nechať vyrobiť, k dispozícii sú taktiež predlohy na nálepky. Okrem hesla #AllForJan vznikla aj iniciatíva Ich krvou, za ktorou stoja kultúrne inštitúcie. Ako píše denník N, umelci z Novej Cvernovky vytvorili grafický vizuál, ktorý sa neskôr rozhodli použiť aj pri výrobe odznakov. Podľa denníka trvala výroba tisíc odznakov jeden deň. Odznaky sa pri občianskych protestoch na Slovensku používali aj v minulosti. V čase, keď bol Štefan Harabin ešte ministrom spravodlivosti, v parlamente Danielovi Lipšicovi odkázal „pôjdeš do basy ty hajzel.“ V súvislosti s Harabinovými krokmi v oblasti justície Aliancia Fair-play organizovala proti nemu protesty. Pri tej príležitosti nechala taktiež vyrobiť odznaky, na ktorých bola hlava Harabina a okolo nej napísaný výrok „pôjdeš do basy ty hajzel.“ "My sme vtedy použili Shootyho karikatúru, keďže z toho vznikla zaujímavá slovná hračka," hovorí Zuzana Wienk z Aliancie Fair - Play. Hovorí, že v dnešných časoch trvá výroba odznakov niekoľko minút. "Premiér ako skúsený kampaniér to musí dobre vedieť." O Ficovej rétorike si Wienk myslí, že takéto vyjadrenia absolútne nepatria k premiérovi vyspelej demokratickej krajiny. Upozorňuje na to, že je nebezpečné, ak štandardní politici v boji zneužijú menšinovú rétoriku, ako sa to stalo napríklad vo Veľkej Británii. Napokon sa to skončilo až vystúpením krajiny z EÚ. "Premiér by sa mal skôr pozrieť na dlhodobe existujúce dôvody, prečo sa ľudia takto angažujú. Je to logické a prirodzené, vyplýva to z aktuálnej politickej situácie na Slovensku," uzatvára Wienk.


Kozák taktiku neprezradil: V takom zložení sme ešte nehrali

ĽUBĽANA. V takom zložení, v akom nastúpime v sobotu, sme ešte nehrali. Tak zneli slová trénera futbalistov SR Jána Kozáka na tlačovej konferencii pred zápasom kvalifikácie MS 2018 na pôde Slovinska. Slováci po prehre s Anglickom 0:1 zabojujú v Lubľane o prvé body v kvalifikačnej F-skupine. Na štadióne Stožice ich čaká náročná úloha. Najmä preto, že mužstvu bude chýbať hneď niekoľko opôr. Nomináciu poznačili zranenia (Duda, Pečovský, Gyömbér, Pekarík), tresty (Škrtel) či disciplinárne prehrešky a následné vyradenia z kádra (Stoch, Weiss). Kouč Kozák, ktorého čaká 36. zápas pri reprezentačnom kormidle, si je vedomý zložitosti situácie. "Máme skutočne veľa zranených hráčov či hráčov v treste. Preto musíme prísť s niečim novým. V takom zložení, v akom nastúpime zajtra, sme ešte nehrali. Bude to skôr nevýhoda, ale do akej miery, ukáže až samotný zápas," vravel médiám slovenský lodivod pred piatkovým záverečným tréningom. Napriek obmenenej zostave si je istý stopercentným výkonom zo strany svojich zverencov: "Jednej veci sa neobávam. A to je, že chlapci sa od prvého dňa tréningu sústredili na robotu, vedia, kvôli čomu sem prišli a že podajú maximálne koncentrovaný, bojovný výkon. O tom skutočne nepochybujem." Pred sobotňajším stretnutím nechcel prezradiť zostavu, či taktické varianty. "Čo sa týka zostavy, aj spôsobu hry, mám jasno. Ale podrobnosti vám nepoviem. Viacerí tradiční hráči nie sú k dispozícii. Bude niekoľko zmien, ale to k futbalu patrí," dodal Kozák. Kapitánsku pásku po potrestanom Martinovi Škrtelovi prevezme v Ľubľane Marek Hamšík. "Slovinci majú veľmi kvalitných, technicky vyspelých a zdatných futbalistov. Hrajú na krátke prihrávky, dobre kombinujú. Nemôžeme im dovoliť krátke pasy či narážačky. V prvom rade musíme hrať dobrú obranu, potom dobrú ofenzívu," naznačil špílmacher SR. Mužstvo si podľa neho verí: "V športe a aj vo futbale si musí človek veriť. Nálada v tíme je dobrá. Tak ako vždy sme pripravení bojovať pre Slovensko a pokúsiť sa o dobrý výsledok." Hamšík označil za hlavnú hrozbu z domácej strany ofenzívneho stredopoliara Fiorentiny Josipa Iličiča. "Každý z nás všeobecne pozná hráčov súpera. Máme o nich prehľad, študovali sme ich. Výborný je Iličič, na neho si treba dávať pozor. Ako som povedal, majú kvalitný technický tím, treba prekaziť ich štýl hry," dodal Hamšík. Zápas F-skupiny kvalifikácie MS 2018 Slovinsko - Slovensko je na programe v sobotu 8. októbra v Ľubľane s úvodným výkopom o 20.45 SELČ. Ako hlavný rozhodca ho povedie Talian Nicola Rizzoli. Kozáčik – Pauschek, Saláta, Ďurica, Hubočan – Greguš, Kucka – Mak, Hamšík, Ďuriš – Nemec


Cestovka Thomas Cook rokuje o miliónoch, ktoré potrebuje na záchranu

Predpokladá sa, že čínska investičná spoločnosť sa stane majiteľom divízie turistických služieb.

LONDÝN. Britská cestovná kancelária Thomas Cook rokuje s bankami a svojím hlavným akcionárom, čínskou investičnou spoločnosťou Fosun, o poskytnutí financií v sume 750 miliónov libier (GBP), ktoré sú potrebné na jej záchranu. Rokovania ešte nie sú ukončené, ale predpokladá sa, že čínsky investor sa stane majiteľom divízie turistických služieb firmy Thomas Cook. Informoval o tom portál bbc. com. Výkonný riaditeľ firmy Peter Fankhauser konštatoval, že tento návrh "nie je výsledkom, ktorý by ktokoľvek z nás chcel", ale vyhlásil, že je "pragmatický". Zároveň pre BBC povedal, že klienti sa nemusia obávať, pretože ich dovolenkové rezervácie sú "bezpečné". "Môžu si u nás rezervovať bez obáv," uviedol. "Máme dostatok zdrojov na prevádzku nášho podnikania," dodal.Cestovná kancelária začala strategické posudzovanie začiatkom tohto roka, pričom potom uviedla, že európsky trh v oblasti turizmu sa stal "postupne náročnejší". To poškodilo financie firmy a sťažilo jej snahu o predaj jej podnikania v leteckej preprave a v turizme. Výsledkom je, že skupina musela začať rokovania s bankami a spoločnosťou Fosun, ktorá v prípade uzavretia dohody získa významnú majoritu v divízii turistických služieb a veľký minoritný podiel v divízii leteckej prepravy.Thomas Cook zápasí s problémom poklesu rezervácií a s neistotou súvisiacou s brexitom, čo podľa firmy prispelo k jej strate 1,5 mld. GBP za polročné obdobie, ktorú vykázala v máji.


Tatry či Pezinská Baba. Lyžovať možno v dvadsiatich strediskách

BRATISLAVA. Vleky a lanovky dnes premávajú v 20 strediskách. V sobotu otvárali sezónu napríklad na Skalke, v Tatranskej Lomnici, vrátane Lomnického sedla, v Kokave-línii alebo vo Veľkej Rači. V nedeľu sa lyžuje aj na Pezinskej Babe, kde premáva 500 metrový vlek, podmienky sú tu zatiaľ obmedzené. Aj keď sa počet otvorených svahov postupne zvyšuje, pre nízke teploty prevádzkovatelia využívajú na technické zasnežovanie, vo väčšine stredísk je potrebné počítať s čiastočnou prevádzkou - 25 – 60 percent. Lyžiarske podmienky sú dobré až veľmi dobré a sneh je prachový až zmrznutý. Výška snehovej vrstvy dosahuje v priemere 30 až 50 cm. Po víkende zostane v prevádzke do 10 stredísk, keďže asi polovica areálov je vo víkendovom režime. Informovala o tom Ľubica Styková zo spoločnosti Sitour.


Pátranie pokročilo, mladíkov v thajskej jaskyni stále nenašli

Thajskí mladíci sú spolu so svojim trénerom nezvestní už viac ako týždeň.

MAE SAI. Záchranný potápačský tím dosiahol pokrok v pátraní po 12 mladých futbalistoch a ich trénerovi, ktorí pred vyše týždňom uviazli v jaskyni na severe Thajska a zostávajú nezvestní. Thajské špeciálne námorné jednotky SEAL na sociálnej sieti Facebook v pondelok uviedli, že potápačom sa podarilo dostať v jaskyni na miesto, kde sa chodba dlhá jeden kilometer rozdeľuje na dva smery. Cieľom potápačov je dostať sa do vyvýšenej časti jednej z podzemných komôr, kde by podľa predpokladov záchranárov mohla byť nezvestná skupina nažive, píše agentúra AP. Pátranie po mladistvých vo veku od 11 do 16 rokov a ich 25-ročnom trénerovi začalo vo vnútri jaskynného komplexu Tcham Luang Nang Non 23. júna. Podľa agentúry Reuters sa doteraz nepodarilo s nezvestnými nadviazať spojenie. Záchrannú akciu potápačom komplikovala stúpajúca bahnitá voda v jaskyni, v dôsledku čoho museli pátranie prerušiť. V operácii pokračovali v nedeľu, keď hladina vody v podzemí klesla. Potápači sa následne úzkymi priestormi snažili preplávať pomocou lana a s dodatočnými zásobami kyslíka. Okrem snáh potápačov záchranné tímy odčerpávajú v jaskyni povodňovú vodu a snažia sa nájsť šachty, ktoré by mohli slúžiť ako vstup do blokovaných priestorov. Okrem potápačov thajského vojenského námorníctva sa do pátrania zapojili aj záchranári americkej armády aj tímy z Austrálie. Pomáhajú im aj britskí jaskynní potápači, čínski experti a niekoľko ďalších skupín dobrovoľníkov z rôznych krajín sveta. Podľa dostupných informácií sa skupina mladých futbalistov s trénerom vydali na prieskum jaskyne, pričom si so sebou vzali baterky na svietenie a jedlo. V dôsledku silného dažďa ich však v podzemí prekvapili náhle záplavy, ktoré im znemožnili dostať sa von.


Dvaja ministri na Portoriku odstúpili po protestoch občanov

Mministerka školstva Julia Keleher počas funkčného obdobia zatvorila viac ako 400 škôl.

SAN JUAN. V Portoriku rezignovali na svoje posty ministerka školstva Julia Keleher a šéf verejnej bezpečnosti Héctor Pesquera. Urobili tak v dôsledku kritiky obyvateľov, ktorí neboli spokojní s výsledkami ich práce. Keleher, ktorá prišla do úradu v decembri 2016, odstúpila v pondelok. Jej niekdajší vládny kolega, ktorý zastával spomínanú funkciu od apríla 2017, zas plánuje odísť z miesta koncom mesiaca. Politička počas funkčného obdobia zatvorila viac ako 400 škôl, Pesquera zas čelil kritike za to, ako sa vysporiadal s následkami hurikánu Maria. Ako uvádza agentúra AP, Keleher zarábala ročne 250-tisíc dolárov (v prepočte približne 222-tisíc eur) a Pesquera 248 500 dolárov (zhruba 220-tisíc eur).


Španielka našla svoju biologickú rodinu po päťdesiatich rokoch

Inés Madrigalovú uniesli po narodení z nemocnice.

BARCELONA. Španielka Inés Madrigalová, ktorá bojovala za práva detí odňatých biologickým rodičov počas diktatúry Francisca Franca, vo štvrtok oznámila, že vďaka testom DNA našla svoju biologickú rodinu. Franco sa po nástupe k moci po občianskej vojne snažil vyčistiť Španielsko od vplyvu marxizmu. Diktátorský režim z tohto dôvodu odoberal novorodencov ľavičiarom. Neskôr v 50. rokoch minulého storočia už brali aj novorodencov z chudobných rodín a narodených mimo manželstva. Madrigalová vo štvrtok informovala, že vďaka americkej databáze DNA vypátrala päť desaťročí po svojom narodení svojich štyroch nevlastných súrodencov. "Konečne som vylúštila hádanku svojho života. Teraz viem, kto som a odkiaľ pochádzam," uviedla na tlačovej konferencii v Madride. Dodala, že jej biologická matka už nežije - zomrela v roku 2013 vo veku 73 rokov. Španielsky súd vlani rozhodol, že Madrigalovú v roku 1969 uniesol gynekológ Eduardo Vela, ktorý následne sfalšoval aj pôrodnú správu. Vela sa pred obvineniami z účasti na únosoch detí bránil tvrdením, že len "podpisoval papiere bez toho, aby sa na ne pozrel". Madrigalová tak sa tak oficiálne stala dcérou neplodnej ženy - Inés Pérezovej, ktorá nikdy nerodila. O tom, že je adoptovaná, sa Madrigalová dozvedela od Pérezovcov, keď mala 18 rokov. Pravdu o tom, akým spôsobom sa do rodiny dostala, jej Pérezová odhalila až v roku 2010 - tri roky pred svojou smrťou. Madrigalová najnovšie uviedla, že jej novonájdení pokrvní príbuzní jej tvrdia, že jej biologická matka ju poskytla na adopciu z vlastnej vôle. Práve toto odhalenie zrejme podľa agentúry AP poškodí šance Madrigalovej na víťazstvo v spore s Velom, o ktorom rozhoduje najvyšší súd po tom, ako sa odvolala proti verdiktu nižšieho súdu, ktorý Velu síce uznal za vinného, ale deklaroval, že zločin je už premlčaný. Štátna prokuratúra v Madride vo štvrtok už medzičasom vydala vyhlásenie, v ktorom uviedla, že vzhľadom na nový zvrat v prípade Madrigalovú nemožno považovať za obeť krádeže. Madrigalová však na tlačovej konferencii uviedla, že podľa jej presvedčenia gynekológ Vela porušil zákon tým, že ako lekár mal povinnosť úradne zaregistrovať jej narodenie, ale nespravil to. "Zaobchádzal so mnou ako so šteňaťom. Štát nikdy nevedel, že existujem," dodala. Madrigalovej prípad sa v Španielsku ako prvý dostal pred súd. Väčšinu sporov ohľadom krádeže detí súdy odmietli vzhľadom na premlčaciu lehotu. Ako uviedla agentúra AP, deti brali matkám hneď po pôrode a následne ich dali na adopciu. Rodičky často oklamali, že ich deti zomreli niekoľko hodín po narodení a nemocnica sa postarala o ich pohreb. Režim tento postup odôvodňoval tým, že bude lepšie, ak dieťa vychová majetná, konzervatívna a rímskokatolícka rodina. Systém krádeží novorodencov v Španielsku zahŕňal rozsiahlu sieť lekárov, zdravotných sestier, rehoľných sestier a kňazov. Pretrval aj po páde Francovho režimu po jeho smrti v roku 1975. Ilegálna sieť obchodovania s novorodencami sa pretrhla až v roku 1987, keď v Španielsku prijali nový zákon o adopciách.


OBJEKTÍVAmeriku zasiahne najsilnejší hurikán za dvanásť rokov

Hurikán Harvey by mal na pobrežia priniesť silný vietor a veľké zrážky.

Východné pobrežie Spojených štátov amerických čaká najsilnejší hurikán za posledných 12 rokov. Hurikán Harvey má priniesť v sobotu skoro ráno nášho času ničivé záplavy a vietor s rýchlosťou 178 kilometrov za hodinu. Zasiahnuť má najmä Texas, kde môže búrka podľa meteorológov trvať štyri až šesť dní. Hurikán Wilma s podobnou silou zasiahol naposledy Floridu pred dvanástimi rokmi. Ešte vo štvrtok kamery z Medzinárodnej vesmírnej stanice (ISS) zachytili pohyb hurikánu a jeho pomalé približovanie sa k Texaskému pobrežiu. Hurikán Harvey je zaradený do kategórie 3 a môže mať značnú ničivú silu. Takéto hurikány zvyčajne poškodia malé rezidencie a budovy vyrobené najmä z dreva. Hurikán ničí aj budovy bez pevných základov a odtrháva strechy. Astronaut Randy Bresnik, ktorý je momentálne na ISS, uverejnil aj dve fotografie hurikánu a súcitné slová pre obyvateľov Texasu. Reálnu polohu hurikánu Harvey môžete sledovať na stránkach Národného centra pre hurikány.


Zoznam nehmotného kultúrneho dedičstva rozšírili o ďalšie prvky

Zápis do národných zoznamov je základnou podmienkou na zápis do svetového zoznamu UNESCO.

BRATISLAVA. Súčasťou Reprezentatívneho zoznamu nehmotného kultúrneho dedičstva Slovenska je už aj drotárstvo, fujara trombita, modranská majolika, drevené vyrezávané kríže na Podpoľaní a chov plemena koní lipican v Topoľčiankach. Zápis nových prvkov do zoznamu ministerstvom kultúry vyhlásili počas pondelkového slávnostného podujatia, ktoré sa uskutočnilo v Divadle SĽUKu v Bratislave. Zorganizovalo ho Centrum pre tradičnú ľudovú kultúru. Rozšíril sa aj Zoznam najlepších spôsobov ochrany nehmotného kultúrneho dedičstva na Slovensku, do ktorého pribudla nová aktivita. Je ňou Dokumentácia a ochrana drotárstva v Považskom múzeu v Žiline. Zápis prvkov a aktivít do národných zoznamov je základnou podmienkou na uchádzanie sa o zápis do svetového zoznamu nehmotného kultúrneho dedičstva ľudstva (UNESCO). V ňom má Slovensko zatiaľ štyri zápisy. Drotárstvo vidím ako kandidáta na zapísanie do svetového zoznamu UNESCO Počas slávnostného podujatia si predkladatelia prevzali z rúk ministra kultúry Mareka Maďariča doklad o zápise. Do Reprezentatívneho zoznamu nehmotného kultúrneho dedičstva Slovenska bolo dosiaľ zapísaných 13 prvkov. V Zozname najlepších spôsobov ochrany nehmotného kultúrneho dedičstva na Slovensku figurovala Škola remesiel ÚĽUV. Výzvu na predkladanie nominácií vyhlasuje ministerstvo kultúry spravidla každý rok. O zápise rozhoduje odborná komisia. Minister kultúry v prejave zdôraznil, že každý z novozapísaných prvkov musel preukázať osobitnú kultúrnu hodnotu, nepretržitú hodnotovú kontinuitu a musí byť odovzdávaný z generácie na generáciu. "Zápis do národného zoznamu potvrdzuje takúto kvalitu jednotlivých prvkov, ale aj vyzdvihuje a oceňuje prácu a aktivity jednotlivých spoločenstiev a jednotlivcov, ktorí sa starajú o nehmotné kultúrne dedičstvo, chránia ho a rozvíjajú," uviedol Maďarič. Až päť zápisov podľa ministra dokazuje šírku a bohatstvo nehmotného kultúrneho dedičstva Slovenska. "Dokonca by som si aj tak zatipoval, že medzi týmito dnes piatimi prvkami už aj vidím nejakého kandidáta na zapísanie do svetového zoznamu," uviedol s tým, že by týmto prvkom mohlo byť drotárstvo. "Je to veľmi dôležité priebežne tieto prvky zapisovať, pretože to znamená aj ich zvýšenú ochranu a hlavne to znamená, že tu existujú ľudia a spoločenstvá, ktoré sa týmto tradíciám venujú a tvoria tak živú súčasť nášho kultúrneho dedičstva," doplnil Maďarič. Generálna riaditeľka ÚĽUVu Dana Kľučárová potvrdila, že sa s drotárstvom skutočne pokúsia o zápis do svetového zoznamu, lebo je jedinečné a špecifické, práve pre územie Slovenska. Ocenenie, ktoré drotárstvo získalo zaradením do národného zoznamu je podľa Kľučárovej zárukou a garanciou jeho ochrany, podpory a rozvoja. "Ako fenomén, ktorý je zapísaný, či už v národnom, alebo neskôr možno aj vo svetovom zozname, si bude vyžadovať, jednak koordináciu, ale zároveň aj ochranu a podporu aj na vyššej úrovni," doplnila. Drotárstvo navrhol na zápis ÚĽUV, fujaru trombitu členovia Folklórnej skupiny Javorník z obce Lúky, modranskú majoliku nominovalo občianske združenie Slovenská ľudová majolika a Bratislavský samosprávny kraj, drevené vyrezávané kríže na Podpoľaní mestá Detva a Hriňová v spolupráci s Národopisnou spoločnosťou Slovenska a chov plemena koní lipican Národný žrebčín Topoľčianky. Jednotlivé prvky videli hostia vo videoprezentáciách počas slávnostného odovzdávania certifikátov, ale i naživo po skončení programu. Zblízka si prezreli drotárske techniky a výrobky majstrov Jána Zollera z Leopoldova a Oľgy Obertovej z Bratislavy. Trombitáši z folklórnej skupiny Javorník, ktorí svojimi pastierskymi signálmi začali slávnostný program na javisku, pripravili ukážku výroby pastierskej trúby. Výrobu keramiky prišla prezentovať Mária Pavlovičová, ktorá v spolupráci so Slovenskou ľudovou majolikou pripravila ukážku celého výrobného procesu od prvého výpalu až po hotový produkt. Chov plemena koní lipican priblížil v krátkom filme Národný žrebčín z Topoľčianok. Tradíciu výroby drevených vyrezávaných krížov reprezentovali výrobcovia z Detvy - Jozef Krnáč, ktorý so sebou doniesol jeden zo svojich rozpracovaných krížov a Milan Malček, výrobca miniatúr drevených vyrezávaných krížov. Z obce Hriňová prišiel Jozef Ďurica, ktorý ukázal hotový náhrobný drevený kríž, ktorý vyrobil ešte jeho otec. Slovensko má v Reprezentatívnom zozname nehmotného kultúrneho dedičstva ľudstva UNESCO okrem hudobného nástroja fujara zapísanú aj Terchovskú muziku, Gajdošskú kultúru a Bábkarstvo na Slovensku a v Česku. Začiatkom decembra tohto roka sa uskutoční 12. zasadnutie Medzivládneho výboru pre ochranu nehmotného kultúrneho dedičstva UNESCO na ostrove Jeju v Južnej Kórei, kde sa bude rozhodovať o ďalšom slovenskom prvku. Je ním "Horehronský viachlasný spev".


Trump: Myslel som si, že byť prezidentom bude ľahšie

Americký prezident pre Reuters bilancoval sto dní v úrade. Obáva sa najmä hrozby zo Severnej Kórey.

WASHINGTON, BRATISLAVA. Miloval svoj „predošlý život“, chýba mu najmä šoférovanie a myslel si, že byť prezidentom bude ľahšie. Donald Trump v sobotu oslávi presne sto dní v úrade a pri tejto príležitosti poskytol prvý rozhovor aj agentúre Reuters. Hovorí v ňom o osobnom živote, hodnotí svetových lídrov, ale najmä tvrdí, že Severná Kórea je dnes pre Ameriku najväčšou zahraničnou hrozbou. „Existuje šanca, že by sme mohli skončiť s obrovským, obrovským konfliktom so Severnou Kóreou. Nepochybne,“ hovorí pre Reuters. Je to dobrý muž. Je to veľmi dobrý muž. Trump sa s reportérom Reuters rozprával deň po tom, ako amerických senátorov informoval o zvyšujúcej sa hrozbe zo Severnej Kórey. Americkí predstavitelia vyhlásili, že vojenský útok zostáva stále jednou z možností, aj keď nateraz ho údajne neplánujú. Do oblasti vyslali jadrovú ponorku. Americký prezident rozhovory poskytuje najmä televíznym staniciam. Ten prvý krátko po nastúpení do úradu 20. januára dal stanici ABC. „Bol to homerun,“ povedal o vlastnom vystúpení krátko po odvysielaní. Odvtedy však vystupuje najmä v konzervatívnej stanici Fox News. Podľa CNN, ktorú obvinil zo šírenia „falošných správ“, až päť so siedmich poskytnutých rozhovorov prezidenta Trumpa sa objavilo práve na Fox. Falošné správy podľa neho šíri aj ABC. Často kritizuje aj NBC News a z tlačených médií najmä denník New York Times. Jeho najnovšie interview pre Reuters trvalo pomerne dlhých 42 minút. Hovorí v ňom aj o svojom údajne blízkom vzťahu s čínskym prezidentom Si Ťin-pchingom. „Je to dobrý muž. Je to veľmi dobrý muž,“ spomína na schôdzku s čínskym lídrom vo svojom rezorte Mar-a-Lago zo začiatku apríla. Čínu v predvolebnej kampani pritom obvinil z „okrádania“ Spojených štátov a manipulovania jej vlastnej meny tak, aby uškodila americkému exportu. „Nie sú to manipulátori meny,“ povedal Trump neskôr po schôdzke. Trumpových sto dní medzitým analytici väčšinou hodnotia ako neúspešné, hoci on sám ich označil za „najúspešnejších sto dní“ akéhokoľvek prezidenta. Američania, aspoň väčšina z nich, s ním nesúhlasia. Podľa prieskumu CNN/ORC je najnepopulárnejším prezidentom, aký kedy od merania popularity sedel v úrade sto dní. Spokojných s jeho výkonom je len 44 percent Američanov.


Britské banky by podľa Bank of England zvládli aj neriadený brexit

Orgán EBA varoval pred prerušeniami finančných služieb v prípade brexitu bez dohody.

LONDÝN. Britské banky sú v dostatočne dobrej kondícii a zvládli by aj brexit bez dohody, uviedla Britská centrálna banka (BoE). Bankový systém môže podporovať reálnu ekonomiku aj počas neriadeného brexitu, uviedol Výbor pre finančnú politiku (FPC) BoE v správe o finančnej stabilite zverejnenej v stredu. Riziká spojené s vystúpením krajiny z Európskej únie (EÚ) nie sú podľa FPC dostatočným dôvodom na zvýšenie kapitálových vankúšov bánk. Výbor uviedol, že monitoruje prípravy, ktoré majú zmierniť prerušenie finančných služieb v súvislosti s brexitom. Aj keď sa urobil pokrok, naďalej existujú reálne riziká. Európsky orgán pre bankovníctvo (EBA) v pondelok (25. 6.) varoval pred potenciálnymi prerušeniami v prípade, že Británia opustí Úniu bez dohody. Uistenie BoE prichádza po záťažových testoch britských bánk a v čase narastajúcich obáv týkajúcich sa pomalého tempa rokovaní o brexite a možnosti neriadeného brexitu.


Druhá Conteho vláda zložila prísahu

Koaličnú vládu vytvorili Hnutie piatich hviezd a stredoľavicová Demokratická strana.

RÍM. V poradí 66. talianska vláda zložila vo štvrtok v Ríme prísahu do rúk prezidenta Sergia Mattarellu. Druhý kabinet 55-ročného staronového premiéra Giuseppeho Conteho má 21 ministrov, medzi nimi má zastúpenie aj sedem žien. Koaličnú vládu vytvorili dve strany - protisystémové Hnutie piatich hviezd (M5S) a stredoľavicová Demokratická strana (PD). Informovala o tom agentúra APA. Novým šéfom talianskej diplomacie je líder M5S Luigi Di Maio a novým ministrom hospodárstva Roberto Gualtieri z PD. Členkou nového Conteho kabinetu je aj ministerka vnútra Luciano Larmorgeseová. V úrade vymenila Mattea Salviniho z pravicovej Ligy Severu, ktorý v Conteho vláde riadil rezort vnútra posledných 14 mesiacov. Ministrom obrany je Lorenzo Guerini z PD. Novému kabinetu ešte musí vysloviť dôveru parlament. Hlasovanie by sa malo uskutočniť začiatkom budúceho týždňa. PD sa na vytvorení novej koalície s M5S, ktoré doteraz tvorilo vládu s pravicovo-populistickou Ligou Severu (LN), dohodla minulú stredu. Vytvorenie novej vlády s PD _ niekdajším rivalom M5S _ odobrila v utorok väčšina členskej základne M5S v internetovom hlasovaní. Conte zloženie novej vlády oznámil v stredu.


Na námestí ju vítali davy. Za Štuhecovej úspechmi stojí jej mama

Slovinská zjazdárka Ilka Štuhecová zvíťazila v aktuálnej sezóne v štyroch pretekoch Svetového pohára.

BRATISLAVA. Každoročne sa vo Svetovom pohári alpských lyžiarov objaví pretekár, ktorý svoje priemerné výkony zrazu zmení na výnimočné. Vo vlaňajšej sezóne patrila do tejto kategórie aj Slovenka Petra Vlhová. Kométou tohto ročníka je slovinská zjazdárka Ilka Štuhecová. Na konte má už štyri víťazstvá v SP. V predošlých sezónach sa pritom ani raz nedostala na stupne víťazov. Za jej úspechom stojí osoba, ktorá sa jej pravidelne stará o lyže. „Je to moja mama. Pripravuje mi ich najlepšie, ako len vie,“ vyhlásila 26-ročná zjazdára pre Daily Mail. V celkovom hodnotení Svetového pohára je tretia za skvelou Američankou Mikaelou Shiffrinovou a vlaňajšou víťazkou celého seriálu Švajčiarkou Larou Gutovou. Na lyže sa prvýkrát postavila, keď mala dva a pol roka. Jej najväčším úspechom boli až do tejto sezóny tri zlaté medaily z juniorských majstrovstiev sveta v roku 2007 a 2008. Získala ich v troch rôznych disciplínach. Už to naznačovalo, že je všestrannou lyžiarkou. Na prienik do špičky však čakala osem rokov. Za ten čas prekonala viacero vážnych zranení. Pred touto sezónou bola v pretekoch SP najvyššie štvrtá - v super G v Beaver Creeku 2013. V zjazde bola najvyššie piata v Garmisch-Partenkirchene 2015. Všetko sa zmenilo na začiatku decembra v kanadskom Lake Louise, keď v rozpätí 24 hodín vyhrala dva zjazdy. „Už v tréningu som cítila, že to môže byť dobré. Predpokladala som, že by som mohla ísť rýchlo. Bolo to úžasné,“ vravela Štuhecová pre sloveniatimes.com. Hneď po prvom triumfe ju na druhý deň čakal ďalší zjazd. „Bolo to chaotické. Musela som sa rýchlo upokojiť a pripraviť sa na nový deň. Podarilo sa to,“ dodala. Úspešnú kanadskú misiu uzavrela piatym miestom v super G. Boli to najúspešnejšie tri dni jej kariéry. Po návrate do rodného Mariboru ju na námestí privítal primátor mesta spolu s približne troma tisíckami fanúšikov. „Je zvláštne vidieť tu toľko ľudí. Hoci som mala dlhú cestu, som nesmierne rada, že som tu s vami. Stojí to za to,“ hovorila študentka hospodársko-obchodnej fakulty v Maribore. Do leta bola pritom frustrovaná z nedostatočnej podpory od slovinského lyžiarskeho zväzu. Zrejme aj preto zobrala budúcnosť do vlastných rúk. „Potrebovala som si vytvoriť vlastný tím ľudí. Bolo to zo začiatku ťažké. Síce som dostávala od zväzu podporu, ale som si istá, že mala byť vyššia,“ vysvetľovala. V minulom týždni ukázala vo francúzskom Val d´Isére, že okrem rýchlosti jej nechýba ani technika. V kombinácii, ktorá pozostáva zo zjazdu a slalomu, si pripísala ďalší nečakaný triumf. „Ak mám na to priestor a čas, snažím sa trénovať všetky disciplíny," cituje Štuhecovú portál Laola1.at. Slovinka, ktorá si vo voľnom čase rada kreslí a číta, absolvovala na ďalší deň súťaž v zjazde. A opäť zvíťazila. Triumfovať v prvých troch zjazdoch novej sezóny sa pred ňou podarilo len jednej lyžiarke - slávnej Američanke Lindsey Vonnovej. „Keď to ide, tak to ide. Nedokážem to vysvetliť, necítila som sa dobre, ale išla som rýchlo. Sezóna je ešte dlhá, môže sa prihodiť všeličo, pozerám sa len na najbližšie preteky,“ reagovala Slovinka pre ORF. Po pretekoch sa odfotila so živou kravou, ktoré tradične patria k pretekom vo Val d´Isére a lyžiari im môžu dať aj meno. Štuhecová ju pomenovala Isa. „Volal sa tak môj pes. Pred týždňom sme ho museli utratiť. A práve preto teraz plačem,“ vysvetľovala slzy v očiach. Úspešný francúzsky týždeň uzavrela siedmou priečkou v super G. Za necelý mesiac sa tak z nej stala lyžiarska hviezda a možno aj kandidátka na zisk veľkého krištáľového glóbusu za celkové prvenstvo vo Svetovom pohári. Do najbližších rýchlostných pretekov v rakúskom Alternmarkte, ktoré sa konajú v polovici januára, si však potrebuje oddýchnuť. „Zavolám sestre a otcovi. Potom vypnem telefón, lebo inak by som sa z toho všetkého asi zbláznila,“ uzavrela. Tento text ste mohli čítať vďaka tomu, že platíte za obsah. Vážime si to.


Najviac novostavieb ponúkli v Bratislave priemerne v roku 2017

V priemere si ľudia v Bratislave denne za rok 2017 kúpili takmer štrnásť bytov.

BRATISLAVA. Rok 2017 bol síce rokom s najväčšou priemernou ponukou novostavieb v Bratislave, no už druhý kvartál po sebe vidno jej značný pokles. Znížila sa pod štyritisíc bytov. TASR o tom informoval hlavný analytik konzultačnej spoločnosti Bencont Investments Matúš Jančura. "Pokiaľ by sa v blízkej budúcnosti dostala pod 3000 bytov, dá sa očakávať ďalšia vlna zvyšovania cien bývania, keďže dopyt v najbližších dvoch rokoch s veľkou pravdepodobnosťou ostane rovnako silný," konštatoval. Jančura neočakáva v budúcnosti výrazné zvýšenie cien novostavieb. Podľa Bencont Investments v poslednom štvrťroku 2017 ponúkalo byty na predaj v hlavnom meste 126 realitných projektov novostavieb. Ponuku oproti tretiemu kvartálu rozšírilo sedem nových projektov alebo ich ďalšie fázy, ktoré priniesli 541 bytov. "Polovicu z tohto prílevu tvoril projekt Slnečnice - Mesto s ďalšou etapou. Celková ponuka voľných bytov poklesla medzikvartálne na 3952 bytov," informovala. Aj napriek poklesu koncom roka označila konzultačná spoločnosť rok 2017 za najsilnejší v ponuke bytov, keď bolo v priemere na trhu 4535 bytov každý štvrťrok. Uplynulý rok sa predalo v novostavbách 5020 bytov, čo je denne 13,75 bytu. Ponuka voľných bytov sa držala v priemere na 4500 bytoch. To podľa nej znamená, že pri zachovanom dopyte by uspokojila trh na najbližší rok.


Ligový zápas Michaloviec proti Miškovcu bude aj finálovým súbojom Tatranského pohára

MICHALOVCE. Finálový zápas 72. ročníka hokejového Tatranského pohára sa uskutoční v piatok 25. októbra v Michalovciach. Dohodli sa na tom zástupcovia finalistov HK Dukla Ingema Michalovce a DVTK Jegesmedvék Miškovec s Ligovou radou najvyššej súťaže, Pro Hokejom a Organizačným výborom turnaja. Informovala o tom oficiálna stránka HK Poprad. Zápas bol pôvodne naplánovaný na sobotu 24. augusta v Poprade, no pre zdravotné problémy hráčov maďarského tímu ho odložili. Finále Tatranského pohára bude zároveň riadnym stretnutím 16. kola Tipsport ligy, ktoré sa začne o 17.30 h v Michalovciach.


Súčasné pravidlá pomáhajú pri podvodných oddlženiach, sťažujú sa inkasné spoločnosti

Netreba podporovať povaľača, ktorý sa nesnaží splácať dlhy, hovorí Jakubov.

BRATISLAVA. Asociácia slovenských inkasných spoločností (ASINS) opätovne poukázala na problémy, ktoré spôsobujú podľa nej benevolentné pravidlá oddlženia v SR. Slovenské súdy a Centrum právnej pomoci tak podľa asociácie nepriamo napomáhajú aj pri podvodných oddlženiach. ASINS oslovila Ministerstvo spravodlivosti (MS) SR s návrhom na zmenu pravidiel oddlženia a úpravu postupov pre Centrá právnej pomoci, informovala vo štvrtok asociácia. Ministerstvo prípadné zmeny nevylúčilo. Asociácia požaduje, aby Centrá právnej pomoci dôkladne preskúmavali prijaté návrhy na oddlženie a dokázali tak zabrániť zneužívaniu oddlžení. "Tým, že nepreverujú príjmy a majetok dlžníka ani jeho platobnú schopnosť, oddlžujú sa aj občania, ktorí majú dostatočný príjem a majetok na úhradu svojich dlhov," uviedol viceprezident asociácie Pavol Jakubov. Členovia ASINS už podávajú žaloby o zrušenie oddlženia na slovenské súdy a podľa Jakubova budú napádať všetky oddlženia, kde je aj malý náznak podvodného oddlženia. "Máme už prvé rozhodnutia súdov o zrušení oddlženia občanov," tvrdí Jakubov. Straty z podvodných oddlžení podľa neho spôsobujú výpadok príjmov v Sociálnej poisťovni, zdravotných poisťovniach, finančnej správe a v bankovom sektore. Ministerstvo spravodlivosti v reakcii pre TASR uviedlo, že zvažuje právnu úpravu zákona o poskytovaní právnej pomoci osobám v materiálnej núdzi, zákona o advokácii aj živnostenského zákona. "Pri ich príprave ministerstvo zváži podnety zaslané Asociáciou inkasných spoločností," uviedla hovorkyňa rezortu Zuzana Drobová. ASINS zdôraznila, že oddlženie má svoje opodstatnenie u nemajetných občanov, ktorí sa snažili svoje dlhy uhrádzať, ale v dôsledku nepriaznivých okolnosti sa dostali do neriešiteľnej situácie. "Nevidíme dôvod, prečo by celá spoločnosť mala podporovať oddlženie občana - povaľača, ktorý nemá žiadnu snahu splatiť svoje dlhy, ale hľadá spôsoby ako parazitovať na úkor spoločnosti," dodal Jakubov. Nová legislatíva, ktorá zjednodušila oddlženie, platí na Slovensku od marca 2017. Podľa štatistík spoločnosti CRIF SK odvtedy vyhlásilo osobný bankrot viac ako 21-tisíc ľudí, čo je približne 90 percent zo všetkých osobných bankrotov, ktoré boli na Slovensku vyhlásené od zavedenia inštitútu oddlženia v roku 2006.


Európsky vývoz do Ruska pre sankcie klesol o 30 miliárd eur

Sankcie najviac zasiahli potraviny a poľnohospodárske produkty, najmä mliečne výrobky a ovocie.

KYJEV, MOSKVA. Rakúsky Inštitút pre hospodársky výskum (Wifo) na podnet Európskeho parlamentu vyčíslil náklady na sankcie voči Rusku. Podľa výpočtov sa európsky export do Ruska len v dôsledku sankcií v rokoch 2014 až 2016 znížil o 10,7 percenta, čo zodpovedá sume približne 30 miliárd eur. Rakúsky vývoz do Ruska klesol o 9,5 percenta, čiže zhruba o miliardu eur. Kým export v roku 2013 ešte dosahoval hodnotu 120 miliárd eur, v roku 2016 to bolo len 72 miliárd eur. Rusko bolo dovtedy štvrtým najdôležitejším obchodným partnerom EÚ, v súčasnosti je podľa Wifo piatym za USA, Švajčiarskom, Čínou a Tureckom. Sankcie najťažšie postihli Cyprus, ktorého export do Ruska sa v sledovanom dvojročnom období prepadol až o 34,5 percenta. Na druhom mieste je Grécko s poklesom o 23,2 percenta a tretie je Chorvátsko s poklesom o 21 percenta. V absolútnych číslach najviac trpí Nemecko, ktoré prišlo o 11,1 miliardy eur (pokles o 13,4 %), čo predstavuje viac než tretinu celkového poklesu európskeho exportu. Sankcie najviac zasiahli potraviny a poľnohospodárske produkty, najmä mliečne výrobky a ovocie, kde objem vývozu do Ruska v rokoch 2013 až 2016 klesol o 22,5 percenta. Export v spracovateľskom priemysle, najmä automobilovom, sa znížil o 17,7 percenta. Vývoz surovín, predovšetkým železa a ocele, stratil približne 15 percent. Pred sankciami boli obchodné vzťahy s Ruskom čoraz užšie. V rokoch 2009 až 2012 sa európsky vývoz do Ruska ročne zvyšoval v priemere o 23,5 percenta.


STĹPČEK PETRA SCHUTZAZákon širokej koalície Smer-SNS-Híd-Kotleba-Kollár je horší než schránky SDKÚ v Londýne

Financovanie strán a hnutí sa teší v slovenskej demokracii dlhej a pohnutej minulosti. Ani najhoršie zverstvá typu „z vlastnej hlavy" či igelitky však neospravedlňujú spôsob, presnejšie nespôsob, akým koalícia na čele so SNS „vyriešila" peniaze na kampane do budúcnosti. Treba povedať veľmi zreteľne, že zákon širokej koalície Smer-SNS-Híd-Kotleba-Kollár je horšie a nebezpečnejšie pokrivenie slobodnej politickej súťaže než, napríklad, bývalé schránky SDKÚ v Londýne či inde. Dnes, na rozdiel od minulosti, strany nevedia dobre ukryť pochybný pôvod peňazí. Takže ak verejnosť aj nemusí zistiť, že toto je Haščák a tamto zas J&T, vidí toľko, že zdroj je pofidérny. Čo by mohlo (a malo) vo voľbách aj stačiť. Vývoj legislatívy nesie čoraz zložitejšie rébusy pre vlastné hlavy, igelitkárov i Palackov. Zároveň platí, že fantázia porušovateľov zákonov (aj) o financovaní strán a hnutí bude vždy krok pred zákonmi. Dá sa dokonca odtušiť, že diskriminácia „rovných" voči „rovnejším" môže viesť až k hľadaniu nových dier v zákonoch.


Nové Zámky sú na čele tabuľky, o výhre Popradu rozhodol Bondra

BRATISLAVA. Cenný skalp osemnásobného majstra z Košíc si pripísali hokejisti Nových Zámkov. Ambiciózny nováčik na domácom ľade zvíťazil 4:3 po predĺžení a s deviatimi bodmi na konte sa posunul na čelo tabuľky práve na úkor Košíc. Nové Zámky však majú oproti ostatným súperom o zápas viac, keďže už hrali s reprezentačnou "dvadsiatkou". Z piatich stretnutí zverenci trénera Miroslava Chudého trikrát zvíťazili. Až vo štvrtom kole sa dočkali hokejisti Popradu prvého víťazstva v novom ročníku Tipsport ligy. V podtatranskom derby Popradčania zvíťazili na ľade susedného Liptovského Mikuláša 3:2 po predĺžení. Rozhodnutie padlo v 65. min z hokejky Dávida Bondru. Syna slovenskej legendy angažoval trasformujúci sa popradský klub pred začiatkom tejto sezóny. Hokejisti Banskej Bystrice zvíťazili v Martine 2:0 v piatkovom súboji 4. kola Tipsport ligy. O druhé víťazstvo lanského finalistu v novom súťažnom ročníku sa gólmi postarali v 14. min útočník Petr Kafka a v 32. min obranca Ivan Ďatelinka. Hrdinom hostí bol aj brankár Andrej Košarišťan, ktorý si pripísal shutout.  Hokejisti MsHK Doxxbet Žilina už tiež zažili pocit víťazstva v novom ročníku Tipsport ligy. V piatkovom súboji Žilinčania nečakane dominovali na ľade Zvolena, keď rozhodli dvoma gólmi v tretej tretine.  Hokejisti Dukly Trenčín zvíťazili 2:1 po samostatných nájazdoch nad hráčmi HK Nitra. O dôležité víťazstvo nad úradujúcom majstrom sa postaral premeneným nájazdom Marcel Hossa, keď puk poslal šikovne pomedzi nohy Michala Valenta. Trenčín má osem bodov a v tabuľke je tretí, Nitra je štvrtá rovnako s ôsmimi bodmi. Góly: 27. Rudolf Huna (Róbert Huna, Richard Huna), 42. Lištiak (A. Laco, Kablubiak) - 26. Kroták (Matej Paločko, Pokovič), 49. Lichanec (Cutting, Zagrapan), 65. D. Bondra Vylúčení: 8:5 na 2 min, presilovky 0:1, oslabenia 0:0, rozhodovali: Štefik, Lauff - Bogdaň, Smrek, 2450 divákov Liptovský Mikuláš: Križan - Mezovský, Bobček, M. Šiška, T. Nádašdi, M. Moravčík, Kadlubiak, Kadura, F. Oravec - Richard Huna, Róbert Huna, Rudolf Huna - M. Uram, M. Sukeľ, Kriška - A. Laco, Piatka, Lištiak - Brezniak, Kabáč, Števuliak  Poprad: Šúrek - Š. Fabian, Dinda, Kurali, R. Suchý, Cutting, Pokovič, R. Václav, D. Šterbák - Matej Paločko, Zagrapan, Kroták - J. Tibenský, Mlynarovič, Lapšanský - Lichanec, Troliga, D. Bondra - Müller, Ježek, Výhonský  Ján Cibuľa, asistent trénera Liptovského Mikuláša: "Ja si myslím, že diváci videli dobrý zápas. Úvod stretnutia bola trošku opatrný, ale potom sa to rozbehlo. Prehrávali sme, ale potom sme to dotiahli. V tretej tretine sme sa dostali do vedenia, no v oslabení sme to neudržali. V predĺžení Poprad využil šancu v presilovke a zvíťazil. Gratulujem mu k zisku dvoch bodov." Ľudovít Juriny, asistent trénera Popradu: "Vedeli sme, že nás čaká ťažký súper. Počas celého zápasu bola skvelá atmosféra, za čo patrí divákom patričná vďaka. Myslím si, že to bol pekný hokej na oboch stranách. V predĺžení sme dali gól, máme body, takže je to skvelé a tešíme sa z toho, pretože pre nás sú tieto body veľmi dôležité. Vďaka patrí aj súperovi, ktorý predviedol skvelý výkon."   Góly: 14. Kafka (Tamáši, Ťavoda), 32. I. Ďatelinka (Tamáši, Bortňák) Vylúčení: 2:6 na 2 min, navyše Bortňák (Banská Bystrica) 10 min OT za napadnutie hlavy a krku, presilovky a oslabenia 0:0, rozhodovali: Goga - Návratek, Kacej, 1655 divákov Martin: Corbeil - Salija, J. Tabaček, Rantanen, Pacalaj, Pulli, M. Fabian, Vyskoč, Rusina - P. Koyš, Heizer, D. Rzavský - Murček, Galamboš, Pokrivčák - Ambroz, Dokšin, Surovka - Poliaček, Dírer, Jurášek  Banská Bystrica: Košarišťan - I. Ďatelinka, P. Mikuš, Wishart, Maione, Matuškin, V. Mihálik, Ťavoda - Kafka, T. Surový, Hickmott - Bezúch, Bortňák, Truchno - Róth, M. Češík, Andrisík - P. Valent, Tamáši, Ferleťák  Juraj Halaj asistent trénera Martina: "Po vyrovnanej prvej tretine bola druhá v réžii súpera, ktorý mohol viesť aj vyšším rozdielom, my sme spravili veľa chýb. V tretej tretine sme Bystricu prestrieľali 14:3, ale v koncovke sme sa nepresadili. Mrzí nás zranenie Murčeka, ktorý nám bude chýbať aj v ďalších zápasoch." Vladimír Országh, tréner Banskej Bystrice: "Videli sme bojovný zápas. V prvej tretine boli šance na oboch stranách. My sme išli do vedenia. V druhej tretine sme pridali, vytvorili sme si veľa šancí, ale v streleckých pozíciách hráči namiesto streľby volili prihrávku a tak sme strelili len jeden gól. V tretej tretine podal Martin zlepšený výkon, dostal nás pod tlak. Bolo dôležité, že sme ubránili 4-minútovú presilovku a potom ďalšiu. Hráčom ďakujem za bojovnosť, podržal nás brankár Košarišťan."   Góly: 29. Kelemen (Habšuda, Martin Ďaloga) - 17. Stupka (L. Handlovský), 48. Konečný (Stupka, Macejko), 49. T. Sýkora (Cerenok, Gutwald) Vylúčení: 4:6 na 2 min, presilovky 0:0, oslabenia 0:1, rozhodovali: Snášel - Kollár, Gavalier, 1012 divákov Zvolen: S. Baroš - Andersons, Valenta, Juraško, Demiters, Habšuda, D. Rehák, Hataš, M. Ivan - J. Jurík, B. Mráz, Klhůfek - J. Majdan, L. Jurík, Obdržálek - P. Zuzin, Halama, Martin Ďaloga - Žilka, S. Petráš, Kelemen Žilina: T. Tomek - Selan, Kříž, Cerenok, Gutwald, Macejko, Drábek, Prokop, Mendrej - Švihálek, Marek Hovorka, L. Handlovský - Matis, Húževka, T. Sýkora - Stupka, Holovič, R. Konečný - O. Gmitter, Ondruš, E. Švec Václav Stupka, autor dvoch gólov Žiliny: "Sme veľmi radi, že to vyšlo a vyhrali sme prvýkrát v sezóne, ale musíme to ešte potvrdiť na domácom ľade v súboji s Martinom. Už to dlhšie viselo na vlásku a konečne sa to roztrhlo. Podali sme obetavý výkon. Chceli sme Zvolenu pokaziť sériu a dali sme do toho všetko, sústredili sme sa iba na náš výkon. Tešia ma dva góly, hoci ten druhý ani neviem, ako som dal. Verím, že sme to prelomili a bude nám to padať." Josef Turek, tréner Zvolena: "Rozhodli dve veci. Naša presilová hra, v ktorej sme inkasovali a potom záver duelu, keď sme robili nezmyselné fauly v útočnom pásme. Gól na 1:2 dosiahol súper korčuľou, ale bol uznaný a počíta sa. Dnes ma potešil gól mladého Kelemena, to je pozitívum. Pohyb nebol najhorší, ale málo sme išli do koncovky. Žilina bola silnejšia a zaslúžene vyhrala." Stanislav Škorvánek, asistent trénera Žiliny: "Do Zvolena sme išli po minisérii trošku nevydarených zápasov. Povedali sme si, že dnes musíme bodovať a že úspešný budeme, ak výkon podporíme obetavosťou a osobnou statočnosťou ako i stopercentným úsilím každého hráča. To sa nám podarilo, preto si zo Zvolena vezieme všetky body."   Góly: 2. Kytnár (Sucharda), 11. Michal Hudec (Sucharda), 30. Martin Chovan (Michal Hudec, Brabenec), 64. L. Hvila (Kytnár) - 8. L. Nagy (T. Varga), 22. Spilar (L. Nagy, Suja), 44. M. Bartánus (Šmach) Vylúčení: 0:6 na 2 min, navyše T. Klíma (Košice) 10 min OT za napadnutie, presilovky 1:0, oslabenia 0:1, rozhodovali: Baluška, J. Konc - Tvrdoň, M. Orolin, 1835 divákov  Nové Zámky: Marek Šimko - V. Čížek, Ďurčo, Martin Chovan, Maier, Štindl, Sucharda - Podstavek, Brabenec, Semorád - R. Lelkeš, Michal Hudec, Fábry - L. Hvila, Kytnár, Paulovič - Tábi, Hegyi, Dubec Košice: Habal - Deyl, M. Dudáš, Vašíček, Šmach, E. Šedivý, Michalčin, Boltun - L. Nagy, Suja, Spilar - M. Bartánus, R. Hruška, Bicek - Tibor Varga, J. Milý, Hričina - P. Bartoš, T. Klíma, Šoltés Ivan Černý, asistent trénera Nových Zámkov: "Prvá tretina bola z našej strany vynikajúca, dostali sme sa do vedenia 2:1, mali sme viacero gólových šancí, boli tam aj nejaké žŕdky. V druhej tretine Košice pridali a vyrovnali hru. V tretej nás už dostali pod tlak, našťastie nám dobre zachytal brankár. Chlapci sa snažili bojovať, mali sme trochu aj problémy so zostavou. Chýbajú nám dvaja obrancovia, Cardwell so Sandgrenom, takže sme to museli hrať na šesť bekov. Bol to tretí zápas v týždni, takže nám už trochu v tretej tretine dochádzali sily, hlavne v tých obranných činnostiach. Sme radi, že sme išli do predĺženia, kde Kytnár s Hvilom rozhodli. Musím pochváliť aj našich divákov, ktorí boli fantastickí a samozrejme aj celé naše mužstvo." Marcel Šimurda, asistent trénera Košíc: "Úvodná tretina nebola podľa našich predstáv, inkasovali sme ako prví. Následne sme ale dokázali v oslabení vyrovnať stav na 1:1. Dá sa povedať, že súper nás v obrannej tretine prehral, dostával sa viac na puk. Myslím si však, že od druhej tretiny sa hra vyrovnala, mali sme tam niekoľko vyložených šancí, ktoré sme však nepremenili. My sme verili, že stav v tretej tretine vyrovnáme, čo sa nám aj podarilo. Išlo to až do predĺženia, kde sme mali dve vyložené šance, nepremenili sme ich a paradoxne sme inkasovali, takže odchádzame iba s bodom."   Góly: 27. Tybor (J. Gašparovič), rozh. sam. nájazd Marcel Hossa - 20. Laliberté (Milam, Marek Slovák) Vylúčení: 8:9 na 2 min, presilovky 0:1, oslabenia 1:0, rozhodovali: Novák - Synek, Výleta, 2211 divákov Trenčín: Chábera - Drgoň, Michal Novák, L. Kozák, Albers, Bohunický, Hatala, Holenda, Ryzák - Marcel Hossa, R. Dlouhý, L. Novák - J. Gašparovič, Michal Hlinka, Tybor - Sojčík, Veilleux, Őlvecký - J. Pardavý ml., J. Švec, D. Novák Nitra: M. Valent - Milam, Ordzovenský, Rais, Mezei, P. König, M. Versteeg, F. Kuzma, Pupák - Laliberté, Marek Slovák, Blackwater - Bajtek, M. Krištof, Kutálek - Macík, L. Paukovček, J. Štefanka - Chalupa, Bene, Piačka  Róbert Petrovický, asistent trénera Trenčína: "Zápas bol kvalitný. Šance boli na oboch stranách. Oba tímy mali veľa šancí. Vedeli sme, že hráme proti kvalitnému súperovi. V závere bol zápas o jednej chybe. Nespravil ju nikto. Obaja brankári si zaslúžia pochvalu. Podobne aj fanúšikovia. V trestných strieľaniach sme mali viac pokoja." Andrej Kmeč, asistent trénera Nitry: "Celý zápas sa niesol v duchu vylúčení a presilových hier. V presilovkách sme robili zlé rozhodnutia. Presadili sme sa jedenkrát, ale z našej strany to mohlo byť lepšie. Bolo to rozhárané a bojovné stretnutie. Nie všetko sme plnili ako sme chceli, čo nás stálo bod."


Podozrivý strelec z teroristického útoku v Osle nechce vypovedať

Muža zatkli v sobotu po tom, čo vošiel do mešity na predmestí Baerum.

KODAŇ. Muž podozrivý z pokusu o teroristický útok v mešite v Osle a zo zabitia svojej nevlastnej sestry "využije zatiaľ svoje právo nevypovedať". V pondelok to uviedla jeho advokátka Unni Friesová. Odmietla sa zároveň vyjadriť k správam nórskych médií, že muža inšpirovali marcové útoky na Novom Zélande, kde strelec v mešitách zabil 51 ľudí a v auguste v americkom Texase, kde prišlo o život 22 osôb. Muž zostane štyri týždne vo vyšetrovacej väzbe. Rozhodol o tom v pondelok okresný súd nórskej metropoly Oslo, píše agentúra DPA. Podozrivého zatkli v sobotu po tom, čo vošiel do mešity na predmestí Baerum. Polícia uviedla, že mával so zbraňami, nešpecifikovala však s akými. Jedna osoba utrpela ľahšie strelné zranenia, než ho ľudia v mešite premohli a zadržali až do príchodu polície.Polícia následne prehľadala jeho neďaleký dom a našla tam telo jeho 17-ročnej nevlastnej sestry. Nórske médiá podozrivého identifikovali ako 21-ročného Nóra Philipa Manshausa. Noviny Dagbladet informovali, že Manshaus v deň útoku na internete napísal, že si ho vybral "Svätý (Brenton) Tarrant", útočník z Christchurchu.V roku 2011 nórsky krajne pravicový extrémista Anders Behring Breivik v Osle a na ostrove Utoya postrieľal 77 ľudí. Nórske bezpečnostné zložky dostali už pred rokom "vágny" tip na Nóra, ktorý je podozrivý z toho, že v sobotu zabil svoju nevlastnú sestru a spustil streľbu v mešite neďaleko Osla. Príslušné orgány však vlani voči mužovi nič nepodnikli, pretože nemali konkrétne informácie o tom, že by plánoval nejaký útok. Informovala o tom v pondelok nórska tajná služba PST, píše agentúra AP. Šéf PST Hans Sverre Sjövold na tlačovej konferencii zdôraznil, že tajná služba dostáva každý deň mnoho podnetov od znepokojených občanov. Podľa neho ale pred rokom nič nenasvedčovalo tomu, že by tento muž bezprostredne plánoval nejaký teroristický čin. Podľa jeho slov preto nie je žiaden dôvod na zmenu platného nórskeho systému posudzovania hrozieb.


Guzmics v januári opustí bratislavský Slovan, vráti sa do Maďarska

MEZÖKÖVESD. Maďarský futbalista Richárd Guzmics sa po odchode z ŠK Slovan Bratislava dohodol na spolupráci s FC Mezőkövesd Zsóry. Maďarský prvoligista to potvrdil v pondelok na tlačovej konferencii aj na webovej stránke, 32-ročný obranca sa k mužstvu oficiálne pripojí 1. januára. Guzmics prišiel do Slovana v januári 2019 a odohral trinásť zápasov, v tejto sezóne nastúpil na tri stretnutia vo Fortuna lige.


Llorisa prepustili na kauciu, jazdil pod vplyvom alkoholu

LONDÝN. Futbalového brankára a kapitána francúzskych majstrov sveta Huga Llorisa obvinili z jazdy pod vplyvom alkoholu. Tridsaťjedenročný gólman Tottenhamu prekročil v piatok ráno povolený limit pri kontrole v centre Londýna. Polícia ho prepustila po zaplatení kaucie. Termín súdneho pojednávania stanovili na 11. septembra.


Kližan je blízko k víťazstvu v druhom kole, zápas však prerušili

PARÍŽ. Zápas medzi slovenským tenistom Martinom Kližanom a domácim Francúzom Lucasom Pouilleom v 2. kole dvojhry na grandslamovom turnaji Roland Garros prerušili za stavu 7:6 (4), 2:6, 6:3, 3:1 pre tmu. Dohrajú ho v piatok. Kližan by v prípade triumfu nad nasadenou dvadsaťdvojkou vyrovnal svoje parížske singlové maximum z roku 2014 a v 3. kole by čelil desiatemu nasadenému Rusovi Karenovi Chačanovovi. Kližan i Pouille v úvode zápasu dvakrát stratili podanie. Francúz viedol 3:1, no najlepší slovenský singlista vyrovnal na 3:3 a o osude prvého setu rozhodol až tajbrejk. V ňom viedol Pouille 4:2, Kližan však následne získal päť bodov po sebe a skrátená hra sa stala jeho korisťou. Kližan hral variabilne, účinne využíval stopbaly i loby. Pouille však postupne pridal na agresivite, začal výborne returnovať a prevzal opraty zápasu do svojich rúk. Druhý set vyhral jasne a v treťom viedol 3:1. Potom však začal kopiť nevynútené chyby, čo bola voda na mlyn Kližana, ktorý vďaka šnúre piatich gemov získal tretí set vo svoj prospech. Na začiatku štvrtého rýchlo odskočil na 2:0, za stavu 3:1 zápas prerušili.


OBJEKTÍVČierna diera roztrhala hviezdu, vedci udalosť priamo pozorovali

Hviezda sa k čiernej diere dostala počas zrážky dvoch galaxií.

Aj keď astronómovia predpokladajú, že smrť hviezdy v čiernej diere je bežným javom, doteraz zachytili len veľmi málo podobných udalostí. Medzinárodný tím vedcov však mal šťastie. Pri pozorovaní zrážky dvoch galaxií s názvom Arp 299 mali možnosť byť priamym svedkom jednej hviezdnej smrti. Vo vzdialenosti 150 miliónov svetelných rokov od Zeme sa hviezda dostala príliš blízko k supermasívnej čiernej diere. Začala sa tým pomalá smrť hviezdy dvakrát hmotnejšej ako Slnko. "Ešte nikdy doteraz sme nemali príležitosť priamo pozorovať vznik a vývoj výtrysku materiálu z takejto udalosti," opisuje výskum v tlačovej správe astronóm Miguel Perez-Torres z Andalúzskeho astrofyzikálneho inštitútu v Španielsku. Udalosť vedci spozorovali už začiatkom roka 2005. Teleskopom zachytili jasný záblesk infračerveného žiarenia, ktorý vychádzal z jadra jednej z dvojice zrážajúcich sa galaxií. O niekoľko mesiacov na mieste objavili nový zdroj rádiového žiarenia. Počas vyše desiatich rokov pozorovaní údaje z teleskopov ukázali, že zdroj žiarenia sa rozširoval jedným smerom. Presne toto by vedci čakali z rastúceho výtrysku materiálu. Čierna diera totiž nepohltí všetok materiál z hviezdy. Postupne ako čierna diera trhá hviezdu, vzniká okolo nej disk. Silná gravitácia ťahá materiál dovnútra, no potom ho vystrelí do priestoru. Analýza ukázala, že výtrysk sa šíri štvrtinou rýchlosti svetla. DOI: 10.1126/science.aao4669


Kuba omilostila stovky väzňov

Medzi prepustenými nie sú odsúdení za násilné trestné činy či drogy.

HAVANA. Kubánska vláda omilostila 2604 väzňov, ktorí si už odsedeli prinajmenšom tretinu svojich trestov. Napísal to v piatok denník ústredného výboru vládnucej kubánskej komunistickej strany Granma. Medzi prepustenými nie sú osoby, ktoré boli odsúdené za vraždy, násilné lúpeže, znásilnenia, zneužívanie detí, korupciu, krádeže pohonných hmôt či obchodovanie s drogami. Vláda pri udeľovaní amnestie brala na zreteľ správanie väzňov, ich vek aj možné chronické ochorenia, píše Granma. Agentúra DPA pripomína, že išlo už o druhú hromadnú amnestiu na Kube od roku 2015. V tomto roku totiž Havana pred návštevou pápeža Františka omilostila 3522 väzňov.


Asi budem musieť rezervovať celú tribúnu, reaguje Hamšík na žreb

Neapol vyzve v jarnom osemfinále Ligy majstrov slávny Real Madrid.

NEAPOL. Slovenský futbalový reprezentant a kapitán talianskeho klubu SSC Neapol Marek Hamšík sa teší na konfrontácie s Realom Madrid v Lige majstrov 2016/2017. Tieto dve mužstvá spojil pondelkový poludňajší žreb osemfinále v sídle Európskej futbalovej únie (UEFA) vo švajčiarskom Nyone. Prvý zápas je na programe 15. februára na pôde obhajcu prvenstva. Odvetu odohrajú 7. marca v Neapole. "Real Madrid? A prečo nie? Nastúpime proti jednému z najlepších klubov na svete, proti obhajcovi trofeje v Lige majstrov. Bude to veľký futbalový sviatok, tešíme sa na zápasy. Určite bude značný záujem o stretnutia aj na Slovensku. Asi budem musieť rezervovať jednu celú tribúnu," povedal s úsmevom dvadsaťdeväťročný stredopoliar, citoval ho jeho oficiálny web. Real Madrid sa naposledy stretol s Neapolom v súťažných stretnutiach v sezóne 1987/1988 v prvom kole Európskeho pohára majstrov. Real doma zvíťazil 2:0, v odvete sa zrodila remíza 1:1. V zostave SSC nechýbal Argentínčan Diego Maradona, Marek Hamšík mal vtedy dva mesiace. "Je super, že sme dosiahli taký výsledok, ako legendárny tím Neapolu pod vedením Diega Maradonu. Aj my nastúpime proti kráľovskému klubu. Tešíme sa na zápasy, rozdáme si to s Realom. Tie stretnutia však budú až o dva mesiace, teraz myslíme iba na Serie A," doplnil Marek Hamšík. Do osemfinále postúpili víťazi ôsmich skupín a mužstvá z druhých miest. Podľa pravidiel Ligy majstrov sa v prvej fáze jarnej vyraďovacej fázy nemohli stretnúť kluby z rovnakej skupiny či krajiny. Víťazi skupín mali privilégium, že figurovali medzi nasadenými mužstvami a prvý zápas odohrajú na ihrisku súpera, odvetu na domácej pôde. Finále bude v sobotu 3. júna na Millennium Stadium vo waleskom Cardiffe.


Bokroš sa presúva na funkcionársky post v slovenskej nižšej súťaži

Bokroš pôsobil ako tréner slovenskej reprezentácie do 20 rokov.

ŽILINA. Ernest Bokroš sa stal novým generálnym manažérom hokejového klubu MsHK Žilina. V predchádzajúcich ôsmich sezónach pôsobil v pozícii hlavného trénera slovenského tímu do 20 rokov. V minulosti viedol aj Zvolen a Slovan Bratislava, v českej extralige pôsobil v Zlíne a Vítkoviciach. Klub o tom informoval prostredníctvom facebooku. Žilina neuspela v baráži o Tipsport Ligu, keď v sedemzápasovej sérii podľahla Michalovciam a po 18 rokoch opustila najvyššiu súťaž.


Kuriérska dodávka na Nürburgringu? Pozrite sa na najpodivnejšie autá na okruhu

Je považovaný za najnáročnejší okruh sveta. Možno i preto ho všetci tak veľmi milujú. Podvozky svojich športových modelov na ňom ladí takmer každá automobilka.

Nürburgring je považovaný za najnáročnejší okruh sveta. Možno i preto ho všetci tak veľmi milujú. Podvozky svojich športových modelov na ňom ladí takmer každá automobilka.  No tento okruh priťahuje aj rôznych podivínov či recesistov, ktorí si prídu na okruh zajazdiť často s veľmi netradičnými automobilmi. Ale o tom sa môžete presvedčiť sami vo videu.


Mexičanka nemôže dostať dávku pre chudobných. Je príliš stará

Banka nemá systém na evidenciu ľudí starších ako 110 rokov.

MEXIKO, BRATISLAVA. Prežila mexickú revolúciu, narodila na na sklonku 19. a 20. storočia, nemôže si však vyzdvihnúť svoju sociálnu dávku. Mexičanka Maria Félixová je podľa banky vo veku 116 rokov príliš stará na to, aby jej vydali kartu a mohla si tak vybrať štátnu podporu pre najchudobnejších obyvateľov vo výške 1200 pesos, v prepočte takmer 60 eur. „Povedali mi, že limit je 110 rokov,“ cituje Félixovú Guardian. Systém banky je údajne „nakalibrovaný“ len na tento maximálny vek. Bez dávok tak zostala tri mesiace a stále ich nedostala. Félixová v júli oslávi už 117 rokov. Zaradila by sa tak do rebríčka najstarších ľudí sveta. Mexické úrady tvrdia, že jej rodný list je overený. Banka Citibanamex, kde si chcela Félixová vybaviť novú kartu, medzitým prisľúbila, systém opraví. Najstarším žijúcim človekom je dnes 117-ročná Violeta Brownová z Jamajky. Štatistiku vedie Gerontologická výskumná skupina, ktorá overuje rodné listy najstarších osôb. Len dve percentá ľudí, ktorí tvrdia, že majú viac ako 115 rokov, pritom úspešne prejdú ich overovacím systémom.


Holanďan Dumoulin odstúpil z Criterium du Dauphine

SAINT-MICHEL-DE-MAURIENNE. Holandský cyklista Tom Dumoulin odstúpil pred predposlednou etapou z prebiehajúcich pretekov Criterium du Dauphine. Víťaza Gira d"Italia z roku 2017 sužujú bolesti kolena a pred Tour de France nechce riskovať zhoršenie zdravotného stavu. "Celkom solídne som si zasúťažil a dostal sa späť do rytmu," citovala agenúra APA Dumoulina, ktorý na Dauphine štartoval prvýkrát od odstúpenia po páde v úvodnom týždni tohtoročného Gira. "Po včerajšej etape som sa ešte cítil dobre, ale večer to zasa začalo bolieť. Nemá zmysel riskovať," dodal. Holanďanovi pred záverečnými dvomi etapami patrilo v priebežnom poradí 42. miesto so stratou takmer 14 minút na vedúceho Brita Adama Yatesa.


Slovan získal kanadského hokejistu, v NHL hrával za New Jersey a Colorado

Predchádzajúci ročník odohral na farme Montrealu Canadiens v AHL.

BRATISLAVA. Kanadský hokejista Eric Gelinas sa stal novou posilou Slovana Bratislava pre blížiacu sa sezónu KHL. Zmluva obrancu so skúsenosťami zo zámorskej NHL ešte podlieha registrácii na Centrálnej hráčskej matrike (CIB) v Moskve. Dvadsaťsedemročný bek odohral predchádzajúci ročník na farme Montrealu Canadiens v AHL za tím Laval Rocket. V NHL pôsobil v New Jersey Devils a Colorade Avalanche, kde celkovo nastúpil na 129 zápasov a získal 55 bodov (14+41). Informoval o tom oficiálny web Slovana.